title: Sri Lankan historia

text: Maassa julkistettiin vuonna 1931 uusi perustuslaki, joka tarjosi Ceylonin väestölle valmistautumista maan itsehallintoon. Suurimman hallintovastuun kantoi kuitenkin edelleen brittiläinen kuvernööri. Hänen alapuolellaan toimi valtioneuvosto, joka oli jakaantunut seitsemään valiokuntaan joista jokainen valitsi oman puheenjohtajansa. Nämä puheenjohtajat toimivat ministereinä, jotka koordinoivat valtioneuvoston toimintaa. Näiden seitsemän ceylonilaisen ministerin lisäksi valtioneuvostoon kuului kolme brittivirkamiestä. Brittiministerit käsittelivät maan ulkopoliittisia, taloudellisia ja puolustusasioita. Uusi perustuslaki käynnisti maassa demokratiakokeilun, mutta sitä on myöhemmin kritisoitu siitä että järjestelmä ei sellaisenaan johtanut poliittisten puolueiden kehittämiseen, vaan poliittiset ryhmät kehittyivät vaikutusvaltaisten henkilöiden ympärille, joiden näkemykset asioista olivat hyvin rajoittuneita ja heillä oli hyvin yksipuolinen vaikutus maan politiikkaan.Päätöksenteon ulkopuolelle jätetyn kaupunkien työväenluokan keskuudessa alkoi muodostua vasemmistolaisia puolueita.


title: Sri Lankan historia

text: Toisen maailmansodan aikana Japani miehitti briteille merkittävän Singaporen helmikuussa 1942, jolloin Triancomaleen sataman strateginen merkitys kasvoi. Ceylon oli Britannian laivastolle strategisesti hyvin merkityksellinen, mikä teki siitä sotilaallisen tavoitteen myös japanilaisille. Keisarillisen Japanin laivaston komentaja Isoroku Yamamoto määräsi amiraali Chuichi Nagumon komentaman miehistön etsimään ja tuhoamaan brittien laivaston Intian valtamerellä. Britit siirsivät itäisen laivastonsa Ceylonia suojaamaan, mutta tämä pikemminkin kutsui japanilaiset hyökkäykseen, kun toimien tarkoitus oli estää se.


title: Sri Lankan historia

text: Japanin laivasto hyökkäsi 5. huhtikuuta 1942 Colomboon, pääkohteenaan tuhota Colombon satama ja Ratmalanan lentokenttä. Neljä päivää myöhemmin japanilaiset hyökkäsivät Triancomaleen. Japanilaiset onnistuivat tuhoamaan useita liittoutuneiden hävittäjiä Ratmalanassa ja upottivat Colombon ja Traincomaleen satamissa risteilyaluksia ja kauppalaivoja, mutta brittilaivastoa ei löytynyt. Japanilaiset eivät olleet tietoisia brittien tukikohdasta Malediivien Addun atollilla, jonne brittilaivasto oli kätkeytynyt. Jotkut sotilashistorioitsijat ovat väittäneet, että mahdollinen kohtaaminen olisi ollut brittilaivastolle kohtalokasta. Japanin laivasto menetti hyökkäyksessään niin monta lentokonetta, että he vetäytyivät alueelta. Ceylonin taistelujen jälkeen sodan painopiste siirtyi pois saarelta.


title: Sri Lankan historia

text: Sodan aikana Ceylonin maataloutta ja teollisuutta kehitettiin liittoutuneiden sotatarpeita varten. Etenkin kumiteollisuus kehittyi. Koska saaresta tuli merkittävä tukikohta Kaakkois-Aasiassa käytyä sotaa varten, kehitettiin myös terveydenhuoltoa ja muita palveluja, jotta voitiin palvella maahan lähetettyjä joukkoja.


title: Sri Lankan historia

text: Siinä missä Intiassa nationalistit vaativat itsenäisyyttä vastineeksi tuesta sodassa, Ceylonilla sitouduttiin täysin tukemaan liittoutuneita. Vaikka saari oli sotilaallisen toimivallan alaisuudessa, brittiläiset ja ceylonilaiset toimivat yhteistyössä sodan aikana. Poliittisten uudistusten paine kasvoi sodan loppuvaiheessa ja britit lupasivat Ceylonille sisäisen itsehallinnon sodan päätyttyä.


title: Sri Lankan historia

text: Brittiläisten ja ceylonilaisten välinen vallansiirto virallistettiin vuonna 1947 julistetulla itsenäisyyssäädöksellä. Ceylonin pääneuvottelijana toimi saaren valtioneuvoston johtaha D.S. Senanayake. Hän oli myös Yhdistyneen kansallispuolueen ("United National Party", UNP) perustaja ja johtaja. UNP voitti selvästi vuoden 1947 vaalit, sitä vastusti vain pieni joukko vasemmistolaisia puolueita. Todellisen itsenäisyyden Ceylon sai 4. helmikuuta 1948, jolloin tuli voimaan uusi perustuslaki. Maan ensimmäisenä pääministerinä aloitti D.S. Senanayake. Hänen puolueensa UNP sai laajan tuen, mutta sen heikkoutena oli että hallitus koostui brittiläisen koulutuksen saaneesta eliittiryhmästä, joka edusti vain pientä osaa väestöstä. Heidän arvomaailmansa oli täysin eri, kuin singaleesien ja tamilien enemmistöllä. Paikallisen kulttuurin laiminlyönti muodosti kuilun kansan ja hallinnon välille, mikä johti kansan herätysliikkeiden muodostumiseen.


title: Sri Lankan historia

text: Ceylonilla itsenäistyminen sujui kuitenkin ilman suurta väkivaltaa, toisin kuin Intiassa vuotta aiemmin. Ceylonilla oli kuitenkin myös ratkaisemattomia etnisiä ongelmia jotka vaativat kiireellistä ratkaisua. Näistä merkittävin oli teeviljelyksillä työskentelevien Intiasta muuttaneiden tamilien poliittinen asema. Maan hallitus päätti olla myöntämättä heille äänioikeutta, mitä päätöstä Ceylonin intialaisten kongressipuolue vastusti. Jännitteet kasvoivat singaleesien ja tamilien välillä ja myös intiantamilien ja ceylonintamilien välillä oli eripuraisuutta.


title: Sri Lankan historia

text: UNP-puolue ei kyennyt purkamaan singaleesien ja tamilien välistä eripuraa, vaan jotkut toimet kuten singaleesien asuttaminen saaren pohjoisosan tamilialueille vain kasvattivat erimielisyyksiä. D.S. Senanayake kuoli tapaturmaisesti vuonna 1952, minkä jälkeen järjestettiin välittömästi uudet vaalit. UNP:n johtoon nousi D.S. Senanayaken poika Dudley Senanayake. UNP voitti vaalit ja merkittävimmäksi oppositiopuolueeksi nousi Sri Lankan vapauspuolue ("Sri Lanka Freedom Party" SLFP), jota johti Solomon Bandaranaike.


title: Sri Lankan historia

text: Pian vaalien jälkeen maa alkoi kohdata kasvavia taloudellisia vaikeuksia. Saaren tärkeimmät vientituotteet tee, kumi ja kookospähkinä menestyivät hyvin, mutta nopeasti kasvavan väestön tarvitsemat palvelut ja kulutushyödykkeiden vapaa tuonti söivät nopeasti ulkomaankaupan tulot. Maailmanpankki suositteli että valtion apua riisintuotannolle vähennetään, mikä vei suurimman osan menoista. Pääministeri Dudley Senanayake seurasi neuvoa, mutta tämä johti laajamittaiseen kansalaistottelemattomuusliikkeeseen, mikä johti hänen eroonsa vuonna 1953. Hänen tilalleen pääministeriksi nousi John Kotelawala, joka toimi pääministerinä vuoteen 1956 asti, jolloin UNP hävisi vaalit. UNP:n vaalitappioon johti maassa vallinnut poliittinen ja taloudellinen tyytymättömyys, jolloin myös singaleesinationalismi kasvatti suosiotaan. Vaalivoittajaksi selviytyi Solomon Bandaranaiken johtama SLFP. Bandaranaike kampanjoi itseään singaleesikulttuurin puolustajana ja vaati maan poliittiseen järjestelmään radikaaleja muutoksia.


title: Sri Lankan historia

text: Bandaranaiken johtama hallitus alkoi välittömästi muuttaa maan poliittista rakennetta. Maan itsenäistymisen jälkeen oli hyväksytty että singaleesi ja tamili korvaavat englannin virallisena kielenä, mutta Bandaranaiken hallinto päätti että vain singaleesi oli maan virallinen kieli. Valtion tukea myönnettiin myös buddhalaisen ja singaleesikulttuurin tukemiseen. Bandaranaiken toimet aiheuttivat välirikon singaleesien ja tamilien välille. Yli 100 tamilia menetti henkensä seuranneissa väkivaltaisuuksissa, kun tamilit protestoivat uusia lakeja.


title: Sri Lankan historia

text: Hallitusta nousi vastustamaan tamilien liittopuolue ("Federal Party", FP), joka organisoi tamilien keskuudessa väkivallattoman protestiliikkeen. Toimet johtivat lopulta osapuolten väliseen sopimukseen, jolla myönnettiin tamileille autonominen asema saaren pohjoisissa ja itäisissä maakunnissa. Singaleesinationalistinen aika oli maassa poliittisen epävakauden aikaa. Tilanne kärjistyi vuonna 1958 kun singaleesien ja tamilien välille syttyi valtakunnanlaajuisia mellakoita, joissa menehtyi satoja ihmisiä, heistä suurin osa tamileja. Hallitus julisti hätätilan ja siirsi voimakeinoin 25 000 tamilia singaleesienemmistöisiltä alueilta saaren pohjoisosaan.


title: Sri Lankan historia

text: Buddhalalainen munkki salamurhasi Bandaranaiken vuonna 1959. Hänen leskensä Sirimavo Bandaranaike nousi vapauspuolueen johtoon ja maan pääministeriksi vuonna 1960. Hänestä tuli samalla maailman ensimmäinen naispääministeri. Hän jatkoi miehensä singaleesinatiolistista politiikkaa, mikä jälleen aiheutti tyytymättömyyttä tamiliväestön keskuudessa.


title: Sri Lankan historia

text: Vuoden 1965 vaaleihin mennessä singaleesinationalismin äänekäs kannatus oli hiipunut. Kielen ja uskonnon merkitys painoi vähemmän kuin poliittiset kysymykset. Maa oli edelleen talouskriisissä ja oppositiopuolue UNP:n suosio kasvussa. UNP voitti vaalit ja Dudley Senanayake nimettiin pääministeriksi. Senanayake pyrki kehittämään maan taloutta ja etenkin yksityistä sektoria ja maatalouden tuottavuutta. Talous ei kuitenkaan toipunut merkittävästi, mikä johtui suureksi osaksi kasvaneesta inflaatiosta. Myös etnisiä levottomuuksia esiintyi, UNP teki myönnytyksiä tamiliväestön aseman kohentamiseksi, mikä aiheutti singaleesiaktivistien keskuudessa vihamielisyyttä tamileita kohtaan. SFLP muodosti marxilaisten puolueiden kanssa hallituksen vastaisen koalition, joka vaati talouden valtion valvontaan. Koalitio voitti vuoden 1970 vaalit ja Sirimavo Bandaranaike palasi pääministeriksi.


title: Sri Lankan historia

text: Bandaranaiken hallitus alkoi rajoittaa yksityisen sektorin toimivaltaa ja yrityksiä ja ulkomaisia omistuksia kansallistettiin. Sosiaalista eriarvoistumista pyrittiin vähentämään maareformiohjelmalla. Uudistukset eivät kuitenkaan ratkaisseet talouden perusongelmia ja tyytymättömyys Bandaranaiken hallintoon kasvoi. Vuonna 1971 maolainen ja ensisijaisesti maaseudun singaleesien nuorisoliike Kansan vapautusrintama ("Janatha Vimukthi Peramuna", JVP), käynnisti aseellisen kapinan hallitusta vastaan, mikä kukistettiin verisesti. Kuolonuhrien määrän virallinen arvio on 1200, mutta epäviralliset arviot ovat paljon korkeammat.


title: Sri Lankan historia

text: Vuonna 1972 koalitiohallitus teki vaalikampanjansa mukaisen lupauksensa ja julkisti maahan uuden perustuslain. Maasta muodostettiin tasavalta, ja samalla maan nimi muuttui Ceylonista Sri Lankaksi. Valta keskitettiin kansalliselle lakiasäätävälle edustajakokoukselle, oppositioon joutunut UNP pelkäsi tämän merkitsevän autoritäärisen hallinnon muodostumista. Perustuslaki nosti buddhalaisuuden tärkeimmäksi uskonnoksi ja singaleesin kieli tunnustettiin viralliseksi kieleksi. Uusi perustuslaki aiheutti tamilien keskuudessa levottomuutta, sillä heille ei suotu mitään federalistisia oikeuksia. Tamileita syrjittiin myös koulutuksen alalla. Tamilijärjestöt liittoutuivat ja perustivat Tamileiden yhdistyneen vapautusrintaman ("Tamil United Liberation Front" TULF) vuonna 1976. Samana vuonna perustettiin myös separatistinen Tamil Eelamin vapautuksen tiikerit ("Liberation Tigers of Tamil Eelam", LTTE) eli Tamilitiikerit.


title: Sri Lankan historia

text: Uudesta perustuslaista huolimatta talouden taantuma jatkui ja UNP nosti suosiotaan. Myös hallituskoalition omat rivit alkoivat rakoilla oikean ja vasemman siiven vihamielisyyksien seurauksena. Vuoden 1977 vaaleissa Junius Richard Jayawardenen johtama UNP nousi vaaleissa ylivoimaiseksi voittajaksi, saaden 140 paikkaa 168:sta. Hän ei kuitenkaan saanut tukea tamiliväestöltä, vaan TULF voitti kaikki paikat tamilialueiden vaaleissa ja TULF nousi merkittävimmäksi oppositiopuolueeksi.


title: Sri Lankan historia

text: Jayawardenen hallinto pyrki elvyttämään taloutta elvyttämällä yksityistä sektoria ja houkuttelemalla maahan ulkomaista pääomaa. Maahan laadittiin myös uusi perustuslaki, jossa maa julistettiin Sri Lankan demokraattiseksi sosialistiseksi tasavallaksi. Samalla hylättiin brittiläistyylinen valtiosääntö ja valtaa keskitettiin presidentille Ranskan mallin mukaisesti. Jayewardene nimitti itsensä presidentiksi ja pääministeriksi tuli Ranasinghe Premadasa. Valtion kansallisiksi kieliksi tunnustettiin singaleesi ja tamili, mutta singaleesi oli virallinen kieli.


title: Sri Lankan historia

text: Poliittiset levottomuudet lisääntyivät 1980-luvun alussa ja tamiliryhmät alkoivat järjestäytyä organisoidumpiin kapinaliikkeisiin. TULF ajoi autonomiaa pohjoisen tamilialueille, mutta puolueen sisällä vaadittiin myös itsenäisyyttä. Vuonna 1981 UNP:n poliitikko murhattiin, mikä aiheutti yhteiskunnallisia mellakoita. TULF päätti boikotoida vuoden 1982 presidentinvaaleja vastalauseena tamilien ääriliikkeiden painostukseen. Äänestysprosentti tamilialueilla pysyi alhaisena ja separatistit vaativat itsenäistä Tamil Eelamia yhä äänekkäämmin. Sri Lankan hallitus kielsi separatismista puhumisen, mutta TULF:n jäsenet kieltäytyivät hyväksymästä tätä linjausta ja heidät karkotettiin parlamentista.


title: Sri Lankan historia

text: Sri Lankan hallitus reagoi levottomuuksiin sijoittamalla sotilaita idän ja pohjoisen tamilialueille. Heinäkuussa 1983 tilanne kärjistyi yhteiskunnallisiksi mellakoiksi, kun tamilitiikerit surmasivat kolmetoista maan pohjoisosassa partioinutta sotilasta. Tamilivastaiset mellakat levisivät muualle maahan ja myös pääkaupunkiin Colomboon, kun singaleesit hyökkäsivät tamilien kimppuun tuhosivat heidän omaisuuttaan. Väkivaltaisuuksien kuolonuhrien määräksi on arvioitu 400, useimmat tamileja. Ainakin 150 000 tamilia pakeni saarelta.


title: Sri Lankan historia

text: 1980-luvun lopulla Intian pääministeri Rajiv Gandhi alkoi neuvotella rauhaa konfliktiin, koska Intia pelkäsi, että levottomuudet leviäisivät Intian puolelle Tamil Nadun osavaltioon. Junius Richard Jayewardene ja Gandhi solmivat 1987 rauhansopimuksen, jolla taistelut lopetettiin ja Intia lähetti maahan rauhanturvajoukkoja, joiden piti riisua tamilit aseista, mutta operaatio epäonnistui Intian joukkojen jouduttua verisiin taisteluihin LTTE:n kanssa ja rauhanturvaajat vetäytyivät 1990. Sri Lankan sisällissotaan osallistuminen koitui Rajiv Gandhin kohtaloksi, sillä hän sai surmansa tamiliterroristien pommi-iskussa 1991. Junius Richard Jayewardene vetäytyi eläkkeelle vuonna 1989 ja Premadasa seurasi häntä maan presidenttinä.


title: Sri Lankan historia

text: Presidentti Ranasinghe Premadasa sai surmansa pommi-iskussa vuonna 1993. Seuraavissa vaaleissa vuonna 1994 presidentiksi nousi Chandrika Kumaratunga, Sirimavo Bandaranaiken ja Solomon Bandaranaiken tytär. Kumaratungan tavoite oli lopettaa konflikti neuvotteluin, mutta ne kariutuivat tamilitiikerien upotettua kaksi Sri Lankan laivaston alusta. Vastineeksi hallitus aloitti suurhyökkäyksen, joka ajoi kapinalliset Jaffnan kaupungista. LTTE jatkoi terrori-iskujaan, iskien muun muassa merkittävimpään buddhalaiseen pyhäkköön, Sri Dalada Maligawaan vuonna 1998. Myös presidentti Kumaratunga oli pommiattentaatin kohteena vuonna 1999, mutta hän selviytyi iskusta.


title: Sri Lankan historia

text: Aselepo onnistuttiin saavuttamaan vihdoin vuonna 2002 norjalaisten johtamissa neuvotteluissa. Rauhanneuvottelut kuitenkin vaikeutuivat vuoden 2004 parlamenttivaalien jälkeen vaalituloksen vahvistaessa tamilivastaisia mielialoja. Levottomuuksien lisäksi maa kärsi luonnonkatastrofista, kun saarelle iskenyt tsunami surmasi yli 30 000 srilankalaista.


title: Sri Lankan historia

text: Vuonna 2005 maan presidentiksi valittiin pääministeri Mahinda Rajapaksa, joka tunnettiin kovasta linjastaan tamilitiikereitä vastaan. LTTE:n iskut jatkuivat vuosien 2006-2007 aikana ja vuonna 2006 Euroopan unioni luokitteli LTTE:n terrorijärjestöksi. Vuonna 2008 Sri Lankan hallitus virallisesti sanoutui irti vuoden 2002 tulitaukosopimuksesta ja taistelut tehostuivat. Seuraavina kuukausina hallituksen joukot valtasivat LTTE:n merkittävimmät tukikohdat. Tammikuussa 2009 Sri Lankan armeija valtasi LTTE:n komentokeskuksen Kilinochchin kaupungissa. Hallituksen joukot jatkoivat etenemistään ja viimeiset LTTE:n tukikohdat kukistuivat toukokuussa 2009. Operaatoin aikana LTTE:n merkittävät johtajat, mukaan lukien liikkeen perustaja Velupillai Prabhakaran saivat surmansa.


title: Sri Lankan historia

text: Sota päättyi toukokuussa 2009 LTTE:n antautumiseen. 26 vuotta kestänyt sisällissota vaati yli 100 000 ihmisen hengen. Sodan loppuvaiheissa kuoli ainakin 40 000 siviiliä saaren pohjoisosissa. Molempia sodan osapuolia on syytetty sotarikoksista siviiliväestöä kohtaan.


title: Sri Lankan historia

text: Sri Lankan hallituksen voitto LTTE:stä pitkän sisällissodan jälkeen teki hallituksesta erittäin suositun singaleesien keskuudessa. Vuoden 2010 vaaleissa presidentti Mahinda Rajapaksa valittiin jatkokaudelle, mutta hänen vastustajansa, voittoisaa sotilasoperaatiota johtanut entinen kenraali Sarath Fonseka ilmoitti ettei hyväksy tulosta. Fonseka pidätettiin ja vangittiin korruptiosyytteisiin vedoten, hänet vapautettiin vuonna 2014.


title: Sri Lankan historia

text: Maa alkoi toipua sisällissodasta Rajapaksan toisen kauden aikana, mutta jälleenrakennusta ovat hidastaneet sodan jälkiselvittelyt. Rajapaksan hallinto yhdistyi sotilaalliseen taktiikkaan ja hän tukahdutti poliittisten toisinajattelijoiden mielipiteet. Rajapaksa keskitti valtaa itselleen ja suhteita länsimaihin rasitti se, että Sri Lankan hallitus ei suostunut riippumattomiin tutkimuksiin sotarikostutkinnassa.


title: Sri Lankan historia

text: Rajapaksan suosio alkoi hiipua hänen toisen kautensa lopussa. Hänen aiempi tukijansa Maithripala Sirisena erosi hallituksesta ja liittyi Rajapaksaa vastustaneeseen oppositioon. Sirisena valittiin maan presidentiksi vuonna 2015.


title: Mia Skäringer

text: -Maria Elisabeth ”Mia” Skäringer Lázár (s. 4. lokakuuta 1976 Kristinehamn) on ruotsalainen näyttelijä, käsikirjoittaja, laulaja ja radiojuontaja. Skäringer halusi näyttelijäksi jo neljävuotiaana ja on siitä lähtien ollut aktiivinen kotikaupunkinsa Kristinehamnin teatterissa. Ensimmäinen TV-työ oli ohjelmassa "Sanning och konsekvens" ZTV:llä, jota seurasi monet radio-ohjelmat Klara Zimmergrenin kanssa. Skäringerillä ja Zimmergrenillä oli oma radio-ohjelma "Roll on", josta tehtiin myös tv-ohjelma nimeltään "Mia och Klara". Ohjelma palkittiin Kristall-palkinnolla parhaasta komediaohjelmasta vuosina 2008 ja 2009.


title: Mia Skäringer

text: Kirjoitettuaan kolumneja ja blogitekstejä "Mama"-lehteen Skäringer julkaisi kirjan "Dyngkåt och hur helig som helst" elokuussa 2009. Vuodesta 2010 alkaen Skäringer on näytellyt Anna Svenssonia TV-sarjassa ”Solsidan” ja on myös päähenkilö ohjelmassa ”Mia på Grötö”.


title: Mia Skäringer

text: Vuonna 1995 Skäringer aloitti kirjoittajakoulussa Öölannissa ja sai sen jälkeen töitä ZTV:ltä. Hän oli juontaja ohjelmassa "Sanning och konsekvens", jota hän itse piti ”hemmetin huonona ohjelmana”. Vuotta myöhemmin hän aloitti meditoimisen, koska ajatteli laiminlyöneensä omaa hyvää oloa juhlimalla liikaa ja antamalla muiden tehdä pahaa hänelle. Vuonna 1997 hän oli stand up -koomikkona ohjelmassa "Släng dig i brunnen."


title: Mia Skäringer

text: Vuonna 1997 Skäringer vaikutti "Bossa Nova" -radio-ohjelmassa Sveriges Radio P3-kanavalla yhdessä Klara Zimmergrenin kanssa. He olivat myös ohjelmissa "Frank" ja "Sommarsalva" ennen kuin heidän oma ohjelmansa "Roll on" alkoi. Viimeinen lähetys oli tammikuussa 2007, jonka jälkeen Skäringer ja Zimmergren alkoivat muntaa hahmoja "Roll on" -radio-ohjelmasta televisioon. Syksyllä 2007 esitettiin ohjelmaa "Mia och Klara" SVT1-kanavalla kahdeksan jaksoa. Ensimmäisellä jaksolla oli n. 610 000 katsojaa MMS:n mukaan. Ohjelmasta tuli menestys ja kevään 2009 aikana esitettiin "Mia och Klara 2", joka sai lähes miljoona katsojaa per jakso. Skäringer sanoi, että "Mia och Klara" on ”protesti sitä vastaan, että kaiken tulisi olla kylmää ja ironista, nopeaa ja nokkelaa.


title: Mia Skäringer

text: Vuosina 2008 ja 2009 "Mia och Klara" voitti parhaan komediaohjelman palkinnon Kristallen-gaalassa. Vuonna 2008 he voittivat Vuoden duo -palkinnon QX Gay Gaalassa. Skäringer ja Zimmergren sanoivat Expressenille elokuussa 2009, että "Mia och Klara 3" -ohjelmaa kuvataan parhaillaan ja se esitetään keväällä 2011 SVT:llä.


title: Mia Skäringer

text: Elokuussa 2009 Skäringer julkaisi kirjan "Dyngkåt och hur helig som helst", jossa hän kirjoitti ”erokokemuksistaan, vanhemmuudesta, huonosta omasta tunnosta, suorituspaineista ja horjuvasta itseluottamuksesta”. Kirja perustuu kolumneihin ja blogiteksteihin, joita Skäringer on kirjoittanut "Mama"-lehteen.


title: Mia Skäringer

text: Skäringer oli mukana kirjaan perustuvassa teatteriesityksessä 20.4.— 30.5.2010. Hän kertoi lyhyesti esityksestä näin: ”Liikkeelle paneva voima on luultavasti jokin kaipuu puhdistaa kaikki syytöksistä. Toive siitä, että me ihmiset pitäisimme enemmän itsestämme. Ettemme vertailisi itseämme toisiin ihmisiin luullen, että kaikki muut ovat niin paljon onnellisempia”.


title: Mia Skäringer

text: Kevään 2009 aikana Skäringer näytteli TV-sarjassa Solsidan yhdessä Felix Herngrenin, Johan Rheborgin ja Josephine Bornebuschin kanssa. Skäringer sanoi, että hän ja Herngren ”eivät olleet tavanneet aiemmin, mutta heillä klikkasi heti tavalla, joka tapahtuu vain tiettyjen ihmisten kanssa”. Hänen mielestään heillä on yhteinen sävel näyttelemisessä ja ”he toimivat hyvin yhdessä”. Solsidanin ensiesitys oli TV4-kanavalla 29. tammikuuta 2010 ja ensimmäisellä jaksolla oli 1,8 miljoonaa katsojaa. Sarja sai positiivisen vastaanoton ja sen jälkeen sitä on esitetty neljän kauden verran lisää. Vuonna 2017 ilmestyi sarjasta tehty elokuva, ja Skäringer valittiin roolistaan elokuvassa ehdokkaaksi kategoriaan Paras naispääosa Guldbagge-gaalassa 2018.


title: Mia Skäringer

text: Vuonna 2013 Skäringer veti omaa haastatteluohjelmaa "Mia på Grötö". Toista kautta alettiin esittää tammikuussa 2014. Keväällä 2015 esitettiin "”Ack Värmland”" -komediaohjelmaa TV4-kanavalla. Skäringer näytteli ohjelmassa päähenkilöä Anettea, kynsi- ja jalkahoitosalongin pitäjää Molkomista. Skäringer esiintyi myös SVT:n draamasarjassa ""Ängelby"", jota esitettiin syksyn 2015 aikana.


title: Mia Skäringer

text: Mia Skäringer Lázár on naimisissa Gabriel Lázárin kanssa ja heillä on kolme lasta.


title: Yasm

text: Yasm on avoimen lähdekoodin assembler-ohjelma x86 ja AMD64 arkkitehtuurille. Yasmia voidaan käyttää 16-bittisten, 32-bittisten (IA-32) ja 64-bittisten (x86-64) ohjelmien kääntämiseen. Yasm on uudelleenkirjoitus NASM-assemblerista. Yasm on julkaistu BSD-lisenssillä. Yasm tukee AT&T-syntaksia sekä myös intel-syntaksia.


title: Huawei Honor Holly

text: Huawei Honor Holly on Huawein valmistama älypuhelin.


title: Huawei Honor Holly

text: Huawei Honor Hollyssa on Android v4.4 Huawein omalla Emotion Lite UI 2.0 -käyttöliittymällä. Puhelimessa on periaatteessa paikat kahdelle micro-SIM-kortille, mutta toinen SIM-kortti varaa tällöin SD-muistikortin (maksimi 32 Gb) paikan.


title: Huawei Honor Holly

text: Huawei Honor Hollyssa on kahdeksan megapikselin takakamera LED-salamalla. Takakameran maksimiresoluutio on 3264 x 2448 pikseliä. Etukameran tarkkuus on viisi megapikseliä. Honor Hollylla voi ottaa videoita korkeintaan 1080p-laadulla.


title: Huawei Honor Holly

text: Honor Hollyssa on Android v.4.4 (Kitkat). Honor Hoolyn CPU on Quad-core (4 x 1,3 GHz Cortex-A7. Honor Hollyssa on sisäistä muistia 16 Gt ja 1 Gt RAMia.


title: Huawei Honor 6A

text: Huawei Honor 6A on Huawein valmistama älypuhelin.


title: Huawei Honor 6A

text: Huawei Honor 6A:ssa on Android v7.0 Huawein omalla Emotion UI 5.1 -käyttöliittymällä. Puhelimessa on periaatteessa paikat kahdelle nano-SIM-kortille, mutta toinen SIM-kortti varaa tällöin SD-muistikortin (maksimi 256 Gb) paikan.


title: Huawei Honor 6A

text: Huawei Honor 6aa:ssa on 13 megapikselin takakamera LED-salamalla. Etukameran tarkkuus on kahdeksan megapikseliä. Honor Hollylla voi ottaa videoita korkeintaan 1080p-laadulla ja 30 fps:n nopeudella.


title: Huawei Honor 6A

text: Honor 6A:ssa on Android v.7.0 (Nougat). Honor 6A:n CPU on Octa-core (1,2 GHz Cortex-A53). Honor 6A:ssa on sisäistä muistia 16 Gt ja 2 Gt RAMia.


title: Jacqueline Mars

text: Jacqueline Mars (s. , Yhdysvallat) on yhdysvaltalainen perijätär, miljardööri, sijoittaja ja hyväntekijä.


title: Jacqueline Mars

text: Maaliskuussa 2018 yhdysvaltalainen talousjulkaisu Forbes luokiteli hänet miljardöörilistallaan maailman 34. rikkaimmaksi ihmiseksi ja neljänneksi rikkaimmaksi naiseksi. Tuolloin hänen omistustensa arvo oli 23,6 miljardia dollaria. Tämä vastasi kolmannesosaa hänen isoisänsä Frank C. Marsin vuonna 1911 perustamasta, nykyään erityisesti makeisia, elintarvikkeita ja eläinruokaa tuottavasta Mars-elintarvikekonsernista.


title: Victoria Mars

text: Victoria B. Mars on yhdysvaltalainen perijätär, miljardööri ja hyväntekijä.


title: Victoria Mars

text: Maaliskuussa 2018 yhdysvaltalainen talousjulkaisu Forbes luokiteli hänet miljardöörilistallaan maailman 296. rikkaimmaksi ihmiseksi (jaettu sijoitus) ja 30. rikkaimmaksi naiseksi. Tuolloin hänen omistustensa arvo oli 5,9 miljardia dollaria. Tämä vastasi noin 8 prosentin osuutta hänen isoisoisänsä Frank C. Marsin perustamasta, nykyään erityisesti makeisia, elintarvikkeita ja eläinruokaa tuottavasta Mars-konsernista. Hänellä on kolme siskoa (Marijke Mars, Pamela Mars-Wright ja Valerie Mars), joilla kullakin on vastaava omistusosuus Mars-yhtiöstä.


title: Paramara

text: Paramara-dynastia oli nykyisen Pohjois-Intian keskiosassa valtaa pitänyt rajput-dynastia. Dynastian alkuperästä ei ole varmuutta, mutta Paramara-klaani nousi valtaan 1000-luvulla ja sillä oli huomattava poliittinen vaikutusvalta hallitsemillaan alueilla. Paramara-dynastian valtaa kesti vuoteen 1305 asti, jolloin Delhin sulttaanikunnan sulttaani Ala ud din Khilji valloitti sen.


title: Marinismi

text: Marinismi oli napolilaisen Giambattista Marinon mukaan nimensä saanut barokin kirjallisuuden suuntaus, jolle on ominaista koristeellisuus, teennäisyys, liioittelu ja runsas allegorioiden käyttö. Tästä gongorismin ja presiöösin tyylin rinnakkaissuuntauksesta on toisinaan käytetty myös nimitystä "secentismo". Tyylisuunnan harrastamien ylenpalttisten sanaleikkien, luettelointien, mytologisointien ja loputtomien runokuvien vyörytyksen takia marinismia on pilkattu kirjalliseksi pöhötaudiksi.


title: Pamela Mars-Wright

text: Pamela Diane Mars-Wright (o.s. Mars, s. 1960, Yhdysvallat) on yhdysvaltalainen perijätär, yritysjohtaja, miljardööri ja hyväntekijä. Hän toimii esimerkiksi panimokonserni Heinekenin hallituksessa.


title: Pamela Mars-Wright

text: Maaliskuussa 2018 yhdysvaltalainen talousjulkaisu Forbes luokiteli hänet miljardöörilistallaan maailman 296. rikkaimmaksi ihmiseksi (jaettu sijoitus) ja 30. rikkaimmaksi naiseksi. Tuolloin hänen omistustensa arvo oli 5,9 miljardia dollaria. Tämä vastasi noin 8 prosentin osuutta hänen isoisoisänsä Frank C. Marsin perustamasta, nykyään erityisesti makeisia, elintarvikkeita ja eläinruokaa tuottavasta Mars-konsernista. Hän on edesmenneen Forrest Mars nuoremman (1931–2016) tytär. Pamelalla on kolme siskoa (Marijke Mars, Valerie Mars ja Victoria Mars), joilla kullakin on vastaava omistusosuus Mars-yhtiöstä.


title: Talouselämän päättäjänaiset-lista

text: Talouselämän päättäjänaiset on Talouselämä-lehden keväisin julkaisema lista vaikutusvaltaisimmista suomalaisista talouselämässä toimivista naisista. Vuonna 2017 tämä Talouselämä-lehden selvitys julkaistiin 18. kerran.


title: Talouselämän päättäjänaiset-lista

text: Keväällä 2017 julkaistun Päättäjänaiset 2017 -listan sadasta naisesta noin kymmenellä oli vastuullaan miljardiluokan liiketoiminta. Listasijoitusta määritettäessä Talouselämä-lehti painotti vuonna 2017 erityisesti operatiivista liiketoimintavastuuta. Lehti arvosti listauksessa toimitusjohtajuutta, suuren liiketoiminnan vetovastuuta, toimintaa ison pörssiyhtiön hallituksessa ja vaativaa tehtävää suuren, kansainvälisen yrityksen johtoryhmässä.


title: Matti Kinnunen (ammattiyhdistysjohtaja)

text: Matti Kalervo Kinnunen (s. 1. tammikuuta 1931 Joensuu) on opettaja, joka työskenteli Toimihenkilö- ja Virkamiesjärjestöjen Keskusliiton puheenjohtajana.


title: Matti Kinnunen (ammattiyhdistysjohtaja)

text: Matti Kinnunen syntyi liikkeenomistaja Erkki Kinnusen ja Inkeri Suoma Teeriahon perheeseen. Hän avioitui vuonna 1955 Anja Johanna Swahnin kanssa. Kinnunen tuli ylioppilaaksi 1950 ja valmistui voimistelunopettajaksi 1955. Filosofian kandidaatin tutkinnon hän suoritti 1961. Kinnunen toimi Vallilan ammattikoulussa yleisaineiden opettajana vuosina 1956–1977. Ammattioppilaitosten opettajien liiton puheenjohtaja hän oli 1965–1981 ja Toimihenkilö- ja Virkamiesjärjestöjen Keskusliitto TVK:n puheenjohtaja vuosina 1981–1992.


title: Luettelo maailman sadasta vaikutusvaltaisimmasta naisesta Forbesin mukaan

text: Luettelo maailman sadasta vaikutusvaltaisimmasta naisista () on yhdysvaltalaisen talousjulkaisu Forbesin vuodesta 2004 lähtien vuosittain laatima lista sadasta, lehden vaikutusvaltaisimpana pitämästä naisesta maailmassa. Julkaisu yhdistelee listallaan yhteiskunnan eri aloilla toimivien ihmisten vaikutusvaltaa, muttei avaa vertailukriteerejään ja ja osatekijöiden painotuksia lukijoilleen. Vuonna 2017 listalle valittiin esimerkiksi 25 politiikan, 19 talouselämän ja 15 joukkoviestinnän edustajaa. Mukana on myös huomattavia tekniikan ja hyväntekeväisyyden parissa toimivia naisia.


text: Saksan liittokansleri Angela Merkel on ollut listan kärjessä vuodesta 2006 lähtien miltei joka vuosi.


text: Vuonna 2018 maailman vaikutusvaltaisimpien naisten listakärki oli Forbesin mukaan seuraava:


text: Vuonna 2017 maailman vaikutusvaltaisimpien naisten listakärki oli Forbesin mukaan seuraava:


title: Juhani Kivikoski

text: Aarne Juhani Kivikoski (s. 9. toukokuuta 1932 Tampere) on suomalainen arkkitehti ja yritysjohtaja.


title: Juhani Kivikoski

text: Juhani Kivikoski syntyi johtaja Aarne Oskari Kivikosken ja Ida Sankalan perheeseen. Hänen ensimmäinen puolisonsa 1960–1974 oli taiteilija Riitta Ilari Eskola, Uuno Eskolan tytär. Toisen kerran Kivikoski avioitui vuonna 1981, merkonomi Tellervo Korpiolan kanssa. Kivikoski tuli ylioppilaaksi 1951 ja valmistui arkkitehdiksi Teknillisestä korkeakoulusta 1959. Eskola-Kivikoski-Periäisen arkkitehtitoimistossa Kivikoski työskenteli 1960–1963, omassa arkkitehtitoimistossaan 1963–1981 ja Iittalan lasitehtaan johtajana 1981–1991.


title: Pelkoa ei voi paeta

text: Pelkoa ei voi paeta (, myös "Tenebrae;" lisäksi Yhdysvaltojen markkinoilla elokuvaa levitettiin editoitua ja leikattua versiota nimellä "Unsane") on vuonna 1982 ensi-iltansa saanut Dario Argenton ohjaama jännityselokuva, joka luetaan niin sanottuun "giallo"-elokuvien lajityyppiin.


title: Pelkoa ei voi paeta

text: Peter Neal (Anthony Franciosa), yhdysvaltalainen väkivaltaisten kauhukirjojen kirjoittaja, on mainostamassa uusinta kirjaansa nimeltä "Tenebrae" Roomassa, Italiassa, yhdessä agenttinsa Bullmerin (John Saxon) ja avustajansa Annen (Daria Nicolodi) kanssa. Peterin tietämättä kaupunkiin on seurannut hänen katkeroitunut entinen vaimonsa Jane (Veronica Lario). Juuri ennen Peterin saapumista kaupunkiin nuori naispuolinen taskuvaras murhataan partaveitsellä, ja murhaaja lähettää nimenomaan Peter Nealille kirjeen, jonka mukaan Neal inspiroi murhaajaa tähän ja tuleviin tekoihinsa. Asia kiinnostaa tietenkin poliisiakin, ja sitä selvittämässä ovat etsivät Giermani (Giualiano Gemma) ja Altieri (Carola Stagnaro).


title: Pelkoa ei voi paeta

text: Kaupungissa murhataan nopeaan tahtiin useita henkilöitä erittäin raa’asti; uhreihin lukeutuu myös Nealin agentti Bullmer, jolla oli salasuhde tämän avustajan Annen kanssa. Epäilykset kohdistuvat useisiin eri henkilöihin, osa näistä myös kuolee itse. Kun Nealin ex-vaimon Janen kimppuun käydään väkivaltaisesti kirveellä, hyökkääjäksi paljastuu itse Peter Neal, jonka oma mielenterveys on horjunut kaupungin murha-aallon vapautettua hänen muististaan muistoja ikävistä nuoruuden tapahtumista Yhdysvalloissa. Hän hyökkää Annen kimppuun, vaikka ei olekaan osallistunut kaupungilla aiemmin tapahtuneisiin murhatöihin. Lopulta poliisietsivät ja vaikeasti vahingoittunut Anne kohtaavat Peterin väkivaltaisessa ja verisessä yhteenotossa.


title: Pelkoa ei voi paeta

text: Elokuva sai Euroopassa kohtuullisen vastaanoton, mutta pärjäsi silti huonommin kuin ohjaajan aiemmat elokuvat, mukaan lukien edellinen elokuva "Inferno", jonka levityksessä oli suuria ongelmia.Vastaanotto Yhdysvalloissa oli varsin nuivaa, mutta siellä esitettiinkin elokuvasta nimellä "Unsane" kulkenutta versiota, josta oli leikattu kaikkiaan noin 10 minuuttia väkivaltakohtauksia kokonaan pois.


title: Pelkoa ei voi paeta

text: Helsingin Sanomissa 1991 kulttuuritoimittaja Kari Salminen kirjoitti, että teatterilevitykseen Suomessa päästettyelokuvaversio oli ""saksien murhaama"".


title: Pelkoa ei voi paeta

text: Elokuva sai kotimaassaan Italiassa ikärajamerkinnän WM18, joka tarkoitti, että elokuvaa ei saanut näyttää kuin aikuisyleisölle. Argenton itsensä mukaan tämä johtui elokuvassa esitettävästä normeista poikkeavasta seksuaalisuudesta eikä väkivallasta vahvasti konservatiivisessa Italiassa. Eräs elokuvan väkevimmistä väkivaltakohtauksista, jossa on mukana näyttelijä Veronica Lario, sensuroitiin Italiassa jo ennen ensi-iltaa. Samainen kohtaus lähes häivytettiin elokuvasta 1990-luvulla pääministeri Silvio Berlusconin painostuksen vuoksi tämän mentyä naimisiin Veronica Larion kanssa. Vuosien ajan elokuvaa ei voinut laillisesti Italiassa nähdä lainkaan, koska kaikki elokuvan levityskopiot takavarikoitiin. DVD-tallenteiden aikakaudella elokuvaa kyettiin taas levittämään kyseinen kohtaus palautettuna.


title: Pelkoa ei voi paeta

text: Valtion elokuvatarkastamo salli elokuvan esitettäväksi ikärajalla K18 14. heinäkuuta 1988, mutta leikattuna (noin 1 minuutti, 8 sekuntia yhteensä kolmesta eri kohtauksesta). Ensi-illan Suomessa elokuva sai tässä muodossa 7. lokakuuta 1988. Elokuvatarkastamo oli antanut julkaisijalle evästyksen, että elokuva sallittaisiin, jos se leikattaisiin samaan muotoon kuin Ruotsissa.


title: Pelkoa ei voi paeta

text: British Board of Film Classification leikkautti elokuvan teatterilevitysversiosta 4 sekuntia vuonna 1983. Elokuvan kuulussa alkuperäisessä italialaisessa julisteessa esiintyy nainen, jonka kurkku on viilletty auki partaveitsellä ja kaulalla on verta. Lontoossa kuitenkin metroja ja linja-autoja liikennöinyt virasto London Transport kieltäytyi liimaamasta makaaberia kuvaa sekä metroasemille että linja-autoihin. Mainokset korvattiin nopeassa tahdissa sellaisella versiolla, jossa kaulalla onkin punainen rusetti peittämässä partaveitsen haavaa.Myös elokuvan yhteydessä julkaistun soundtrack-albumin kuva-aihe koki saman muutoksen.


title: Pelkoa ei voi paeta

text: Margaret Thatcherin pääministeriaikana voimaan saatettu Video Recordings Act 1984 -laki listasi joukon elokuvia, joiden hallussapito, esittäminen ja levittäminen julistettiin Yhdistyneessä kuningaskunnassa kokonaan laittomaksi. Listalle päätyneet elokuvat tunnetaan nykyisin niin sanottu video nasty -elokuvina ja niistä pahamaineisimmat 39 olivat sellaisia, joiden levittäjiä ja hallussapitäjiä vastaan maassa nostettiin onnistuneesti oikeudenkäyntejä. Dario Argenton "Tenebrae" oli noiden 39 elokuvan listalla (ns. DPP 39); siitäkin huolimatta, että BBFC oli edellisenä vuonna sallinut elokuvan levitettäväksi maassa.


title: Pelkoa ei voi paeta

text: Elokuvasta nähtiin lukuisia eri versioita (sekä pituudeltaan että puhutulla kielellä) jo teatterilevityksessä eri maissa. Pisin versio lienee Ranskassa teatterilevityksessä ollut versio, jonka pituus oli mahdollisesti 110 minuuttia, mutta jonka olemassa olosta on edelleen kiistaa. Italian oman maan levityksessä ollut versio oli pituudeltaan 101 minuuttia, mutta kappaleessa "Kohtelu Italiassa" mainituista syistä myös Italiassa oli pitkään levityksessä lyhennetty, 96-minuuttinen versio. Länsi-Saksan versio puolestaan oli myös pituudeltaan 96 minuuttia. Suomessa sensuurin leikkausten jälkeen ensi-illassa nähty versio oli pituudeltaan 99 minuuttia ja 47 sekuntia. Yhdysvalloissa elokuva nähtiin aluksi nimellä "Unsane" hyvin paljon leikattuna versiona, jonka pituus oli 91 minuuttia ja vasta vuonna 1987 elokuva sai Yhdysvalloissa 101-minuuttisena versiona uuden ensi-illan.


title: Pelkoa ei voi paeta

text: Teatterilevitysversioiden lisäksi elokuvasta on iso joukko eri pituisia kotiteatteritallenteita eri julkaisijoilta ja myös muutoin samanpituisten versioiden välillä voi esiintyä eroja kohtauksissa.


title: Jeanne d’Albret

text: Jeanne d’Albret eli Jeanne III (16. marraskuuta 1528 – 9. kesäkuuta 1572) oli ranskalainen Navarran kuningatar, kirjailija, uskonnollisen reformaation kannattaja ja hugenottien voimahahmo.


title: Jeanne d’Albret

text: Hän oli Navarran kuninkaan Henri d’Albretin ja Ranskan kuninkaan sisaren Margareeta Navarralaisen tytär. Hänen poikansa oli Navarran ja Ranskan kuningas Henrik IV.


title: Jeanne d’Albret

text: "(Artikkeli on keskeneräinen)"


title: Netwide Assembler

text: Netwide Assembler (NASM) on avoimen lähdekoodin assembler-ohjelma x86 ja AMD64 arkkitehtuurille. NASM:ia voidaan käyttää 16-bittisten, 32-bittisten (IA-32) ja 64-bittisten (x86-64) ohjelmien kääntämiseen. NASM:in kehittivät alun perin Simon Tatham ja Julian Hall, mutta nykyisin ylläpidosta vastaa H. Peter Anvin ja hänen pieni kehitystiiminsä.


title: Johann Walter-Kurau

text: Johann Walter-Kurau (3. helmikuuta 1869 Jelgava – 19. joulukuuta 1934 Berliini) , tunnettu myös nimillä Johann Walter ja Johans Valters oli latvialainen taidemaalari. Kansallisuudeltaan hän oli baltiansaksalainen.


title: Johann Walter-Kurau

text: Walter-Kurau opiskeli taidetta Pietarin taideakatemiasa, missä hän ystävystyi latvialaisten taideopiskelijoiden Janis Rozentālsin ja Vilhelms Purvitisin kanssa. Taideakatemiassa Walter-Kurau omaksui akateemisen realismin, mutta saatuaan vaikutteita Keski-Euroopasta hänen tyylinsä muuttui ensin impressionismiksi ja vähän myöhemmin kohti ekspressionismia.


title: Johann Walter-Kurau

text:
1900-luvun alussa Walter-Kurauta pidettiin yhtenä lupaavimmista latvialaisista taidemaalaareista. Hän muutti vuonna 1906 Dresdeniin, eikä enää palannut synnyinmaahansa. Saksassa hän otti käyttöön sukunimen Walter-Kurau Berliiniin hän asettui asumaan vuodenvaihteessa 1916–1917. Berliinistä tuli hänelle kotikaupunki loppuelämän ajaksi.
Latvian kansallisen taidemuseon kokoelmissa on 120 Walter-Kuraun teosta.


title: Abdallah Azzam

text: Abdallah Azzam (1941 Silat al-Harithiya, Palestiinan brittiläinen mandaatti – 24. marraskuuta 1989 Peshawar, Pakistan) oli palestiinalaissyntyinen islamoppinut ja globaalin jihadismin perustaja. Azzam toimi 1980-luvulla Afganistanin sodassa keräten jihadisteja ympäri muslimimaailmaa käymään jihadia Neuvostoliiton miehitysjoukkoja vastaan.


title: Abdallah Azzam

text: Palestiinalainen Azzam liittyi islamistiseen Muslimiveljeskuntaan jo ollessaan nuori. Hän taisteli Kuuden päivän sodassa Israelia vastaan vuonna 1967. Hän opiskeli islamilaista lakia Damaskoksessa ja väitteli tohtoriksi Kairon al-Azharin yliopistosta. Hän ryhtyi yliopistonopettajaksi Jordaniassa, mutta hänet erotettiin islamististen ajatustensa vuoksi. Hän siirtyi opettamaan ensin Saudi-Arabiaan ja sen jälkeen Pakistaniin.


title: Abdallah Azzam

text: Pakistanissa ollessaan Azzam ryhtyi organisoimaan maahan ulkomaisia jihadisteja taistelemaan Afganistanin sodassa Neuvostoliittoa vastaan. Hän matkusteli arabimaissa ja Yhdysvalloissa taivutellen nuoria miehiä ottamaan osaa jihadiin. Azzamin tärkein argumentti oli uskonnollinen: hänen mielestään oli jokaisen muslimimiehen velvollisuus puolustaa islamin aluetta. Azzam puhui usein palkinnosta, joka jihadisteja odottaisi kuoleman jälkeen, ja näin hänestä tuli jihadisteille luonteenomaisen "marttyyrikultin" perustaja.


title: Abdallah Azzam

text: Azzamin toiminnan seurauksena Afganistaniin matkusti noin 20 000 ulkomaista jihadistia vuosien 1980–1992 välillä. Yksi heistä oli saudiarabialainen Osama bin Laden, josta tuli Azzamin oppipoika sekä seuraaja globaalin jihadin ja al-Qaidan johtajana. Azzamin värväämillä jihadisteilla ei ollut kovinkaan suurta merkitystä sodassa, sillä suurin osa heistä tuli maahan vasta sodan päättymisen jälkeen, eivätkä he esimerkiksi kielivaikeuksien vuoksi pystyneet yhteistyöhön oppositiojoukkojen kanssa. Azzam kuitenkin otti opposition voitosta kunnian omassa propagandassaan sodan jälkeen ja näin sai seuraajansa uskomaan siihen, että mikään vihollinen ei ole voittamaton. Hän myös perusti liikkuvat taistelujoukot, joiden tarkoituksena oli jatkossa taistella missä tahansa islamin aluetta miehitettäisiinkin. Azzam halusi taistella vain vääräuskoisia sotilaita vastaan ja jättää siviilit rauhaan.


title: Abdallah Azzam

text: Azzam ja hänen kaksi poikaansa murhattiin pommilla Peshawarissa 24. marraskuuta 1989. Tekijät jäivät tuntemattomiksi. Ennen kuolemaansa Azzam oli antanut oppilaalleen Osama bin Ladenille sadoista taistelijoista tehdyn luettelon, jonka nimenä oli "al-Qaida", 'perusta'. Azzamin kirjoituksia luetaan jihadistisessa liikkeessä edelleen paljon.


title: Napsijat

text: Napsijat (Pipromorphidae) on varpuslintuihin kuuluva heimo. Heimon lajit on erotettu tähän heimoon tyrannien heimosta. BirdLife Suomen käyttämän luokituksen mukaan napsijoihin kuuluu 17 sukua ja 101 lajia.


title: Turkin hyökkäys Syyrian Afriniin 2018

text: Turkki aloitti hyökkäyksen Aleppon maakuntaan Syyriaan 20. tammikuuta 2018. Turkki ja sen tukemat syyrialaisen Vapaan Syyrian armeijan osat (TSFA) hyökkäsivät Syyriassa sijaitsevaan itsehallintoalue Pohjois-Syyrian tasavaltaan eli Syyrian Kurdistaniin eli Rojavaan: Afrinin piirikuntaan, kuten Afriniin, sekä Azazin piirikunnassa sijaitsevaan Tell Rifaatin piiriin. He taistelivat itsehallintoaluetta puolustavaa Kansan suojeluyksiköt -armeijaa vastaan.


title: Turkin hyökkäys Syyrian Afriniin 2018

text: Kansan suojeluyksiköt on osa ISIS-järjestöä vastaan taistelevaa kurdien ja arabien liittouma Syyrian demokraattisia voimia (SDF). Turkki pitää niitä samana asiana.


title: Turkin hyökkäys Syyrian Afriniin 2018

text: Turkin alueella asuvat kurdit perustivat vuonna 1978 marxilais-leniniläisen itsenäistä valtiota Kurdistania (sittemmin itsehallintoa) tavoittelevan Kurdistanin työväenpuolueen (PKK). Turkin hallitus taisteli Kurdistanin työväenpuoluetta vastaan aseellisesti vuosina 1984–1999. Vuonna 1999 Turkki vangitsi puolueen puheenjohtajan Abdullah Öcalanin, ja puolue julisti yksipuolisen tulitauon.


title: Turkin hyökkäys Syyrian Afriniin 2018

text: Turkki ja Kurdistanin työväenpuolue taistelivat keskenään aseellisesti 2004–2013. Syyriassa alkoi sisäinen sota vuonna 2011, kun ihmiset alkoivat vastustaa aseellisesti epäkansanvaltaista vuosikymmeniä virassa toiminutta presidenttiä Bašar al-Assadia. Vuonna 2012 kurdit perustivat myös Syyrian alueella aseistetut Ihmisten suojeluyksiköt (YPG).


title: Turkin hyökkäys Syyrian Afriniin 2018

text: Turkin hallitus ja Kurdistanin työväenpuolue tekivät aselevon keväällä 2013 ja työväenpuolue lopetti sissisodan Turkissa. Vuonna 2014 Kurdistanin työväenpuolue alkoi taistella laajamittaisesti Islamilaista valtiota vastaan Irakissa ja Syyriassa.


title: Turkin hyökkäys Syyrian Afriniin 2018

text: 15. heinäkuuta 2016 osa Turkin sotilaista teki Turkissa laittoman vallankumousyrityksen, jonka aikana tapettiin noin 260 ihmistä. Kaappaus kukistettiin ja se raivostutti ja/tai pelästytti Turkin hallituksen niin, että se ryhtyi rikkomaan huomattavasti entistä enemmän ihmisoikeuksia Turkissa syrjäyttämällä hallituksen kanssa mahdollisesti eri mieltä olevat ihmiset. Toisinajattelijoiksi epäiltyjä, kuten sananvapauttaan käyttäneitä toimittajia ja poliitikkoja, on laittomasti erotettu tai pidätetty (100 000 ihmistä) ja tuomittu vankilaan.


title: Turkin hyökkäys Syyrian Afriniin 2018

text: 24. elokuuta Turkki hyökkäsi maavoimiensa avulla Syyriaan, Aleppon maakuntaan kohti Jarabulusia. Turkin hallitus kertoi tavoitteekseen vallata Jarabulus Islamilaiselta valtiolta sekä lopettaa kurditaistelijoiden tekemät rajaselkkaukset. Turkki sanoi hyökkäystensä kohteena olevan Islamilaisen valtion ja Ihmisten suojeluyksiköt, joita se pitää "terrorismia" ajavina järjestöinä.


title: Turkin hyökkäys Syyrian Afriniin 2018

text: 9. toukokuuta 2017 Turkin tavoin samaan sotilasliitto Natoon kuuluva Yhdysvallat ilmoitti myyvänsä Ihmisten suojeluyksiköille raskaita aseita Islamilaista valtiota ja Syyrian keskushallitusta vastaan. Turkin hallitus sanoi, että päätös myydä aseita "terroristijärjestölle" on uhka Turkille. Kurdit valtasivat Islamilaiselta valtiolta laajoja alueita Pohjois-Syyriassa. Yhdysvallat ilmoitti marraskuussa 2017 lopettavansa asekuljetukset Ihmisten suojeluyksiköille.


title: Turkin hyökkäys Syyrian Afriniin 2018

text: Turkki perusteli hyökkäystä sillä, että Pohjois-Syyrian tasavalta ja siellä toimiva kurdien armeija Ihmisten suojeluyksiköt (YPG) uhkaavat Turkin turvallisuutta. Turkin mukaan Ihmisten suojeluyksiköt on "terrorismia" ajava järjestö, joka on turkkilaisen kurdien itsehallintoa ajavan Kurdistanin työväenpuolueen jatke. Turkki määrittelee Kurdistanin työväenpuolueen lain vastaiseksi "terrorismia" ajavaksi järjestöksi.


title: Turkin hyökkäys Syyrian Afriniin 2018

text: Turkin pääministeri Binali Yıldırımin mukaan hyökkäyksen tarkoitus on lopettaa sota Syyriassa. Hänen mukaansa tarkoitus on poistaa "terroristien" vyöhyke Turkin rajojen läheltä sekä "vapauttaa arabit ja meidän kurdilaiset ja turkmeenilaiset veljemme, jotka ovat vaikeroineet sorron alla". Turkin hallitus on aiemmin sanonut, että Ihmisten suojeluyksiköt pakkosiirtäneet Syyrian arabeja kodeistaan luodessaan kurdilaista piirikuntaa Turkin rajalle.


title: Turkin hyökkäys Syyrian Afriniin 2018

text: Turkki aloitti hyökkäyksen Aleppon maakuntaan Syyriaan lauantaina 20. tammikuuta 2018. Se pommitti reilun 20 kilomerin päässä Turkin etelänaapurissa sijaitsevaa Afrinia, joka oli Ihmisten suojelujoukkojen hallussa. Turkin pääministeri Binali Yıldırımin mukaan Turkin armeija aloitti väkivaltaisuudet yhdessä Vapaan Syyrian armeijan kanssa. Turkki on käyttänyt hyökkäämiseen hävittäjälentokoneita, panssarivaunuja, tykistöä ja maajoukkojaan.


title: Turkin hyökkäys Syyrian Afriniin 2018

text: Kurdien mukaan viikonloppuna 20.–21. tammikuuta kuoli kuusi siviiliä ja kolme sotilasta. Turkin johdon mukaan kuolleet olivat sotilaita. Turkki ilmoitti jatkavansa väkivaltaa ja etenevänsä Manbijiin asti. Erdoğan sanoi 21. tammikuuta pitämässään puheessa, että Turkki on aikeissa vetäytyä Syyriasta nopeasti. Suojeluyksiköt vastasivat hyökkäykseen tulittamalla Turkin Kilisiä.


title: Turkin hyökkäys Syyrian Afriniin 2018

text: 23. tammikuuta Yhdistyneiden kansakuntien turvallisuusneuvosto keskusteli hyökkäyksestä suljetuin ovin. Moni jäsenvaltioista toivoi Turkilta maltillisuutta, mutta turvallisuusneuvosto ei tuominnut hyökkäystä, eikä vaatinut Turkkia lopettamaan hyökkäystä tai tekemiään murhia.


title: Turkin hyökkäys Syyrian Afriniin 2018

text: Tammikuussa Turkin lääkäriliitto julkaisi kannanoton, jonka mukaan sota on aina terveysongelma ja aiheuttaa suuria inhimillisiä tragedioita ja lääkärin velvollisuus on kunnioittaa elämää ja edistää rauhaa. Lääkäriliiton hallituksen kaikki 11 jäsentä vangittiin. Heidät vapautettiin viikon kuluttua, mutta heitä odottaa oikeudenkäynti, jossa heitä syytetään "terroristijärjestöä tukevasta propagandasta" sekä "julkisesta yleisön lietsomisesta". Maailman lääkäriliitto tukee liiton kannanottoa ja tuomitsi pidätykset.


title: Turkin hyökkäys Syyrian Afriniin 2018

text: 4. helmikuuta hyökkäyksen aikana oli surmattu 14 Turkin puolella sotivaa ihmistä. Useita tuhansia ihmisiä oli lähtenyt pakoon. Pohjois-Syyrian terveydenhuoltoviranomaisten mukaan 150 armeijoihin kuulumatonta ihmistä oli tapettu ja 300 loukkaantunut väkivallan takia. Turkki sanoi hyökkäykseensä osallistuvien tappaneen noin 900 ihmistä, jotka olivat sotineet Pohjois-Syyrian puolella.


title: Turkin hyökkäys Syyrian Afriniin 2018

text: 9. helmikuuta Turkki tiputti pommeja Afriniin ja lähialueen kyliin. Samana päivänä Euroopan parlamentti ilmoitti, että se "on vakavasti huolissaan sotilaallisen hyökkäyksen humanitäärisistä seurauksista kurdienemmistöisellä [Afrinin] alueella ja varoittaa jatkamasta suhteettomia toimia". Se ei tuominnut hyökkäystä, mutta "tuomitsee Turkin sotilaallista hyökkäystä vastustaneiden toimittajien, aktivistien, lääkäreiden ja tavallisten kansalaisten pidätykset".


title: Turkin hyökkäys Syyrian Afriniin 2018

text: 10. helmikuuta Ihmisten suojeluyksiköt ampui alas Turkin hyökkäyshelikopterin rajalla, Turkin mukaan Turkin Hatayn maakunnassa ja suojeluyksiköiden mukaan Syyriassa. Kaksi ihmistä kuoli. Taisteluja oli myös kahdessa kylässä Afrinin piirikunnan koillis- ja lounaisosissa.


title: Turkin hyökkäys Syyrian Afriniin 2018

text:
19. helmikuuta Suojeluyksiköt ja Syyrian keskushallinto (SAA) sopivat yhteistyöstä Turkin hyökkäystä vastaan. Keskushallinto hallitsee New York Timesin mukaan noin kolmea viidesosaa Syyrian pinta-alasta ja suojeluyksiköt yhtä viidesosaa. Al-Assad on ilmoittanut toistuvasti, että hän haluaa koko Syyrian takaisin keskushallinto SAA:n haltuun, mutta hän ja kurdit ovat puhuneet pitkän tähtäimen sopimuksesta keskenään.
24. helmikuuta YK:n turvallisuusneuvosto sopi vähintään 30 päivän välittömästä tulitauosta koko Syyriaan. Sopimuksessa ei mainittu erikseen Afrinia, vaikka Syyrian keskushallinto niin vaati. 26. päivä Ranskan presidentti Emmanuel Macron sanoi, että 30 päivän tulitauko koskee myös Afrinia. Yhdysvaltain mukaan Turkin pitäisi lukea tulitaukosopimus nähdäkseen mitä maailma sanoo siitä. 28. päivä Turkin hallitus sanoi, ettei tulitauko päde Afrinissa. Sen mukaan Yhdysvallat oli ymmärtänyt tulitaukosopimuksen laajuuden väärin sekä syytti Ranskaa väärän tiedon levittämisestä.


title: Turkin hyökkäys Syyrian Afriniin 2018

text: Turkki valtasi Afrinin 18. maaliskuuta. Kaupungista pakeni parin päivän aikana 150 000 ihmistä. Afrinissa asui yli satatuhatta jo valmiiksi muualta Syyriasta väkivaltaa paennutta ihmistä. Afrinin paikallinen kurdijohtoinen itsehallinto kehotti siviilejä poistumaan Afrinista julmuuksien välttämiseksi. Suojeluyksiköt ja Afrinin hallinto tuomitsivat Turkin ja Venäjän toimet ja syyttivät kansainvälistä hiljaisuutta kaupungin nykyisestä tilanteesta. Suojeluyksiköt kehotti rikkomaan hiljaisuuden. Sen mukaan "jos Erdoğania ei pysäytetä nyt, hän tulee uhkaamaan koko maailmaa”.


title: Turkin hyökkäys Syyrian Afriniin 2018

text: Ranskan presidentti Macron tarjoutui 30. maaliskuuta toimimaan välittäjänä kurdien ja Turkin välillä. Turkin presidentti Erdoğan kieltäytyi tarjouksesta ja kertoi, että Turkki on aloittanut valmistelut "puhdistaakseen" Ayn al-Arabin, Ras al-Ainin ja Tel Abyadin alueet kurdijoukoista Irakin rajalle asti.


title: Turkin hyökkäys Syyrian Afriniin 2018

text: Turkin hallitus ei ole sallinut yhtään arvostelua hyökkäystään kohtaan. Turkin hallinto oli 9. helmikuuta pidättänyt 600 hyökkäystä vastustavaa ihmistä ja antanut pidätysmääräyksen 17 ihmisestä. Pidätettäväksi määrättyjen joukossa on kurdimyönteisen oppositiopuolueen Kansojen demokraattisen puolueen (HDP) johtaja Serpil Kemalbay. Heitä syytetään "mielenosoitusten ja yhteenottojen" suunnittelusta sodan vastustuksen varjolla.


title: Turkin hyökkäys Syyrian Afriniin 2018

text: Suomen hallitus tai Suomen pääministeri Juha Sipilä (kesk) eivät ole kommentoineet tai tuominneet Turkin hyökkäystä. Presidentti Sauli Niinistö (kok) ei ole ilmaissut kantaansa hyökkäykseen. Hänen mukaansa Suomi toimii yhteistyössä EU-kumppaneidensa kanssa ja noudattaa Euroopan unionin linjaa. Suomen ulkoministeri Timo Soini (sin) ei ole tuominnut hyökkäystä. Hänen mukaansa Turkin toimet "ovat asia, joka tulee hiertämään Naton sisällä", eikä siinä ole mitään uutta, mutta "aika hankalalta tämä maailman tilanne nyt näyttää". Hänen mukaansa kurdien kohtalo on surkea, ja he taitavat olla "isoin kansa ilman valtiota levittäytyneenä useamman maan alueelle".


title: Turkin hyökkäys Syyrian Afriniin 2018

text: Oppositiossa olevat puolueet sosiaalidemokraatit ja vasemmistoliitto tuomitsevat hyökkäyksen. 22. tammikuuta Vasemmistoliitto teki aiheesta kirjallisen kysymyksen ulkoministeri Soinille. SDP:n mukaan väkivallan kierre Syyriassa on katkaistava eikä Turkilla ei ole oikeutta väkivallan käytöllään Syyriassa laajentaa ja luoda uusia vakavia turvallisuusongelmia. Puolueen mukaan Turkin on aloitettava välittömästi vetäytyminen Pohjois-Syyriasta ja Afrinista. Se tuomitsee myös Syyrian hallituksen sotatoimet Damaskoksen Itä-Ghoutassa, kuten viisi vuotta kestäneen Itä-Ghoutan saartamisen.


title: Turkin hyökkäys Syyrian Afriniin 2018

text: Helsingissä, Espoossa, Tampereella ja Turussa on järjestetty Turkin hyökkäystä vastustavia mielenosoituksia tammi-, helmi- ja maaliskuussa. 14 ihmistä järjesti eduskuntatalossa 8. helmikuuta mielenosoituksen, jossa he arvostelivat Erdoğanin hyökkäystä, osoittivat tukea Afrinin alueelle ja Kansan suojeluyksiköille sekä vaativat Islamilaisen valtion pysäyttämistä. Suomen kurdiliiton mukaan Syyriassa on käynnissä kansanmurha, joka vaatii kansainvälisen yhteisön pikaista väliintuloa ja YK:n on aika kantaa vastuunsa. Suomen kurdien kulttuurikeskus pystytti helmikuussa viikon ajaksi tilanteesta Helsingin Narinkkatorille infoteltan.


title: Turkin hyökkäys Syyrian Afriniin 2018

text: Ajatushautomo SaferGloben vuoden 2016 asevalvontaraportin mukaan Suomen puolustusministeriö on antanut luvan myydä kiväärin patruunoita Turkin erikoisjoukoille ja santarmeille, huolimatta maan heikentyneestä ihmisoikeustilanteesta sekä Turkin hallinnon ja Kurdistanin työväenpuolueen välisestä aseellisesta konfliktista. Raportissa nostettiin esille esimerkiksi Turkissa vuoden 2015 tammikuussa sattunut tapaus, jossa poliisi ampui mielenosoituksessa poliisia kivillä heitelleen pojan kuoliaaksi. Suomen ulkoministeriön mukaan päätettäessä aseiden vientiluvista ulkomaille tulee arvioida, soveltuvatko aseet ihmisoikeusloukkauksiin.


title: Turkin hyökkäys Syyrian Afriniin 2018

text: Suomen puolustusministeriö antoi 1.1.2015 – 28.6.2016 aikana SSAB Europe Oy- ja Miilux Oy-aseyhtiöille luvan myydä Turkkiin BMC Otomotiv San Ve Tic A.S.:lle suojausterästä panssaroiduille ajoneuvoille 13 800 tonnia ja 3 000 tonnia, yhteensä 16 800 tonnia; Nammo Lapualle luvan myydä 76 200 patruunaa Turkin armeijan erikoisjoukoille; Patria Aviation Oy:lle luvan myydä miehittämättömien ilma-alusten tiedonsiirtojärjestelmä Compact Airborne Networking Data Link (CANDL) osineen koekäyttöä varten ilman merkittyä ostajaa; sekä Miilux Oy:lle luvan myydä 500 tonnia teräslevyä Yenice Ins. Dek. San. Tic|Yenice Ins. Dek. San. Tic. Ltd:lle.


title: Turkin hyökkäys Syyrian Afriniin 2018

text: Suomen parlamentti on linjannut, että Suomi ei vie puolustusmateriaalia sotaa käyviin tai ihmisoikeuksia polkeviin maihin. Suomi oli aloitteentekijä kansainvälisen asekauppasopimuksen solmimisessa. Sopimus kieltää aseviennin, jos vientiluvasta päätettäessä on tietoa, että aseita on käytetty sotarikoksiin. Sopimus vaatii myös huolellista arviointia tilanteissa, jossa aseita tai muita puolustusmateriaaleja saatettaisiin käyttää sotarikoksiin tai vakaviin ihmisoikeusloukkauksiin. Lupaa ei saa myöntää, mikäli riski on huomattava. Sopimus myös kehottaa viejää käsittelemään lupaa uudestaan, jos se luvan myöntämisen jälkeen saa uutta tietoa.


title: Turkin hyökkäys Syyrian Afriniin 2018

text: Suomen ulkopoliittiseen linjaan on kirjattu, että "Suomi turvaa ulkopolitiikan keinoin kansalliset etunsa ja pyrkii edistämään maailmanrauhaa".


title: Turkin hyökkäys Syyrian Afriniin 2018

text: Suomen ulkoministeriö myönsi 3 miljoonaa euroa 26. maaliskuuta kansainvälisen Punaisen Ristin työn tukemiseksi Syyriassa ja 500 000 euroa syyrialaisten pakolaisten auttamiseksi Libanonissa, muun muassa ruokaturvan ja puhtaan veden vahvistamiseen sekä liikkuviin terveystiimeihin, lääkkeisiin ja ambulansseihin.


title: Gurjara-Pratihara

text: Gurjara-Pratihara-dynastia oli keskiajan hindudynastia nykyisen Intian pohjoisosassa. Dynastian alkuperä on epäselvä, aiemmin heidän uskottiin polveutuneen Intiaan 600-luvulla asettuneista hunneista, jotka myöhemmin sekoittuivat kasaareihin. Nykyisin useimmat historioitsijat uskovat heidän olleen alun perin gujarateja. Dynastia nousi valtaan alueella 800-luvulla. Dynastian vaikutusvalta hiipui sisäisiin kiistoihin ja lopullisesti sen katoaminen on liitetty muslimien Intian valloituksiin.


title: Chandela

text: Chandela oli nykyisen Pohjois-Intian alueella hallinnut rajput-klaani. Sen uskotaan hallinneen alueella 800-luvulta lähtien. Heidän perintönään on Kalinjarin linnake Uttar Pradeshin osavaltion alueella. Vuonna 1023 Chandela menetti linnakkeen hallinnan Ghaznavideille ja vuosisadan loppuun mennessä Chandelan valta oli jo hiipunut.


title: Madurain sulttaanikunta

text: Madurain sulttaanikunta oli lyhytikäinen sulttaanikunta Kaakkois-Intiassa nykyisen Tamil Nadun osavaltion alueella. Valtakunta oli olemassa 48 vuoden ajan 1300-luvulla. Sen synty liittyy Delhin sulttaanikuntaa hallinneen Tughluq-dynastian vallan taantumiseen. Madurain sulttaanikunnan perusti Madurain maakuntaa hallinnut Jalaluddin Ahsan Khan, joka nousi Delhin valtaa vastaan ja julisti Madurain itsenäiseksi vuonna 1335. Hänen jälkeensä sulttaanikunta alkoi taantua johtuen sisäisistä kiistoista ja viereisen Vijayanagaran vahvistumisesta. Vijayanagara lopulta valloitti Madurain sulttaanikunnan.


title: Walter Blount

text: Walter Blount (k. 1403), Sir, oli englantilainen sotilas ja Lancasterin suvun tukija, joka palveli pitkään Juhana Gentin alaisuudessa. Blount osallistui vuonna 1367 Gentin ja Mustan prinssin epäonnistuneelle matkalle Espanjaan, jonka tarkoituksena oli Pietari I Julman palauttaminen takaisin Kastilian ja Leónin hallitsijaksi. Blount oli vuodesta 1372 alkaen vakituisesti Juhana Gentin palveluksessa. Hän toimi muun muassa vuodesta 1373 alkaen Gentin hallitseman Tutburyn linnan komentajana ("constable") ja vuodesta 1392 Gentin kamariherrana ("chamberlain").


title: Walter Blount

text: Juhana Gent kuoli vuonna 1399, ja samoihin aikoihin Englannissa syntyi kiistaa kruununperimyksestä. Blount asettui kiistassa Lancastereihin kuuluneen Henrik IV:n puolelle, joka myöhemmin palkitsi Blountin uskollisuuden ylimääräisellä vuosimaksulla, omaisuudella ja uusilla virkatehtävillä. Vuonna 1403 Blount liittyi Henrik IV:n puolella taistelleeseen kuninkaalliseen armeijaan, kun ryhmä kapinallisia yritti syrjäyttää Henrikin valtaistuimelta. Blount sai surmansa Shrewsburyn taistelussa.


title: Walter Blount

text: Sir Walter Blount esiintyy William Shakespearen näytelmässä "". Näytelmässä Shakespeare kuvaa Blountin Henrikille lojaalina ritarina, joka esittää Shrewsburyn taistelussa kuningasta hämätäkseen kapinallisia. Näytelmässä Douglasin jaarli surmaa Blountin, koska kuvittelee tämän olevan kuningas Henrik.


title: T. J. Foster

text: Taylor J. Foster (s. 28. toukokuuta 1992 Slave Lake, Alberta, Kanada) on kanadalainen jääkiekkoilija, joka pelaa Iso-Britannian EIHL-liigan englantilaisjoukkue Guildford Flamesissa. Hän on pelipaikaltaan keskushyökkääjä, mutta Foster osaa pelata myös laidassa.


title: T. J. Foster

text: Foster pelasi juniorina mm. Spruce Grove Broncosin ja PAC Timberwolvesin joukkueissa, kunnes Edmonton Oil Kings varasi hänet 35. pelaajana WHL:n varaustilaisuudessa 2007. Foster pelasi kauden 2007–2008 vielä AMHL-juniorisarjan St. Albert Raidersissa. Kaudeksi 2008–2009 hän siirtyi Oil Kingsiin. Kaudella 2009–2010 Foster oli joukkueen toiseksi paras pistemies Michael St. Croix'n jälkeen tehoilla 10+27=37. Kaudella 2011–2012 hän oli Oil Kingsin toiseksi paras maalintekijä ja kolmanneksi paras pistemies tehoilla 31+45=76. Foster voitti kauden päätteeksi WHL:n mestaruuden, Ed Chynoweth Cupin. Kaudella 2012–2013 hän toimi joukkueensa varakapteenina. Foster eteni Oil Kingsin kanssa WHL:n finaaleihin saakka, mutta mestaruuden vei tällä kertaa kuitenkin Portland Winterhawks otteluvoitoin 4–2.


title: T. J. Foster

text: Vuosina 2013–2015 Foster pelasi Albertan yliopistojoukkueessa. Kauden 2013–2014 päätteeksi hänet valittiin CWUAA:n tulokkaiden tähdistökentälliseen. Foster voitti koko CIS University Cupin mestaruuden. Kaudella 2014–2015 hän voitti tehoilla 18+24=42 koko CWUAA:n pistepörssin ja palkittiin Dave "Sweeney" Schriner Scoring Trophylla. Foster palkittiin myös koko sarjan arvokkaimpana pelaajana ja valittiin ensimmäiseen tähdistökentälliseen.


title: T. J. Foster

text: Maaliskuussa 2015 Foster teki kaksivuotisen AHL-sopimuksen Toronto Marliesin kanssa. Foster osallistui myös Toronto Maple Leafsin harjoitusleirille sekä syksyllä 2015 että 2016. Hän pelasi kaudella 2015–2016 Marliesissa kolme ottelua. Suurimman osan kaudestaan Foster pelasi ECHL-joukkue Orlando Solar Bearsin vahvuudessa. Hän oli joukkueen paras maalintekijä ja kolmanneksi paras pistemies tehoilla 25+29=54. Foster valittiin marraskuussa 2015 liigan viikon pelaajaksi. Kauden 2016–2017 hän pelasi kokonaan ECHL:ssä, jossa Foster aloitti Solar Bearsissa, mutta siirtyi Norfolk Admiralsiin. Hän voitti tehoilla 23+31=54 joukkueen sisäisen piste- ja maalipörssin sekä jakoi sisäisen syöttöpörssin voiton John Dunbarin kanssa.


title: T. J. Foster

text: Kaudeksi 2017–2018 Foster siirtyi Norjan GET-ligaenin Frisk Askeriin. Hän oli joukkueen toiseksi paras pistemies Garry Nunnin jälkeen tehoilla 23+25=48, joilla Foster jakoi liigan maalipörssin kuudennen sijan Lillehammer IK:n Joey Benikin kanssa ja pistepörssin kahdeksannen sijan Lillehammer IK:n Brett Cameronin kanssa. Pudotuspeleissä Foster oli kolmella osumallaan Frisk Askerin paras maalintekijä kolmen muun pelaajan kanssa. Kaudeksi 2018–2019 hän siirtyi 1+1-vuotisella ja syyskuun 2018 loppuun asti kestävän try-outin sisältävällä sopimuksella SM-liigajoukkue Vaasan Sportiin. Foster pelasi vain yhden runkosarjaottelun 3.29 minuutin peliajalla ja jäi lopulta ilman jatkosopimusta. Lokakuussa hän siirtyi loppukauden sopimuksella Iso-Britannian EIHL-liigan englantilaisjoukkue Guildford Flamesiin.


title: T. J. Foster

text: Foster edusti Kanadaa talviuniversiadeissa vuonna 2015, jolloin hän voitti pronssia.


title: T. J. Foster

text: Fosterin pikkuveli Thomas pelaa Northern Alberta Institute of Technologyn yliopistojoukkueessa ja myös heidän siskonsa Paige on pelannut jääkiekkoa. Sisarusten serkku Nicolas Aubé-Kubel pelaa NHL-joukkue Philadelphia Flyersin organisaatiossa.


Neutronitähtijärjestelmien elinkelpoisuus tarkoittaa sen arviointia ja kartoittamista, onko neutronitähteä kiertävillä planeetoilla ja kuilla mahdollista olla elämää.


title: Neutronitähtijärjestelmien elinkelpoisuus

text: Neutronitähteä kiertävän elinkelpoisen planeetan täytyy olla mittaluokaltaan 1-10 Maan massaa. Mikäli planeetta on kevyempi, sen kaasukehä häviäisi. Sen kaasukehän täytyy olla myös riittävän paksu, että emotähdestä saapuva voimakas röntgensäteily muuttuu sen pinnalle lämmöksi. Silloin se voi olla lämpötilaltaan sopiva elämälle.


text: Jos planeetalla on tarpeeksi voimakas magneettikenttä eli magnetosfääri, se suojaa emotähden voimaperäiseltä aurinkotuulelta. Näin planeetan kaasukehä voisi säilyä useita miljardeja vuosia. Sellaisen planeetan pinnalla voisi esiintyä nestemäistä vettä.


text: Hollantilainen tutkimusryhmä julkaisi aiheesta artikkelin "Astronomy & Astrophysics" -lehdessä joulukuussa 2017.


title: Ma'arrat Masrin

text: Ma'arrat Masrin tai Ma'arrat Misrin on pieni kaupunki Syyriassa Idlibin maakunnassa. Vuonna 2004 sen asukasluku oli 17 519.


title: Ma'arrat Masrin

text: Nykyinen Ma'arrat Masrin mainitaan 700-luvulla kirjoitetuissa syyriankielisissä lähteissä nimellä "Ma'arrat Mesren", ja siellä sijaitsi Beth Mari Kanunin luostari. Islaminuskoiset arabit valtasivat kaupungin Bysantin valtakunnalta vuonna 637, ja abbasidien valtakaudella se oli paikallisen kuvernöörin keskus. Keisari Nikeforos II Fokas valtasi kaupungin takaisin vuonna 968, ja monet kaupungin asukkaista vietiin muualle valtakuntaan. Kaupunki vaihtoi vielä muutamaan kertaan omistajaa Bysantin ja muslimien välillä, kunnes ristiretkeläiset valtasivat sen Antiokian kukistumisen jälkeen vuonna 1098. Kaupungista tuli osa ristiretkeläisten puolustusasemia Orontesjoen itäpuolella, mutta se menetettiin al-Fu'an, Saeminin ja Ma'arrat Masrinin asukkaiden kapinoidessa heitä vastaan vuonna 1104. Kaupunki päätyi Aleppon muslimihallitsijoille, mutta heille vaikeuksia tuottivat alueen kapinoivat ismailiitit. Ristiretkeläisten ja muslimien solmimassa rauhassa vuonna 1120 kaupunki palautettiin ristiretkeläisille. Vuonna 1134 Imad ad-Din Zengin alaisen kenraalin joukot voittivat ristiretkeläiset Harimissa. Ma'arrat Masrin ja Maarrat an-Numan vallattiin.


title: Ma'arrat Masrin

text: Saladin teki vuonna 1175 sotaretken alueella vaikuttaneita assasiineja vastaan, ja paikalliset asukkaat surmattiin. Kaupunki vaihtoi omistajaa useampaan otteeseen Saladinia seuranneiden aijubidienvaltakaudella, ja vuonna 1240 aluetta hävitti Khorasmian šaahi. Sittemmin Ma'arrat Masrin on menettänyt merkitystään läheiselle Idlibin kaupungille. 1800-luvun lopulla sitä kuvailtiin suureksi kyläksi, joka tunnettiin maaperän hedelmällisyydestä.


title: Ma'arrat Masrin

text: Vuonna 2011 Ma'arrat Masrinissa järjestettiin korruption ja turvallisuuspalveluiden vastaisia mielenosoituksia. Hallitukselle uskollisten asejoukkojen ja kapinallisten välille syttyi sittemmin Syyrian sisällissodan aikana yhteenottoja, ja armeijan joukot vetäytyivät kaupungista vuonna 2012.


title: Ma'arrat Masrin

text: Ma'arrat Masrinin asukasluku vuoden 2004 väestönlaskennan mukaan oli 17 519. Kaupungin asukkaiden enemmistö on sunnalaisia ja noin 15 prosenttia kuuluu šiialaiseen vähemmistöön.


title: Arne Hammelboe

text: Arne Hammelboe (24. kesäkuuta 1916 Kööpenhamina – 25. huhtikuuta 2005) oli tanskalainen kapellimestari. Hän työskenteli muun muassa Statsradiofonienissa, Tanskan kuninkaallisessa teatterissa ja Odensen kaupunginorkesterissa. Hän myös opetti Tanskan kuninkaallisessa musiikkikonservatoriossa vuosina 1957–1986 ja toimi orkesterikoulun professorina vuodesta 1964 alkaen. Hän opetti lisäksi Malmössä.


title: Arne Hammelboe

text: Hammelboe oli 35 vuotta Tanskan kapellimestariliiton puheenjohtaja ja sai muiden tunnustusten ohessa liiton kunniapalkinnon. Hän työskenteli lukuisissa elokuvissa. Vuonna 1943 hän meni naimisiin näyttelijä Oda Jespersenin kanssa.


title: Sarath Fonseka

text: Sarath Fonseka on srilankalainen upseeri ja poliitikko. Hänet tunnetaan johtamistaan operaatioista tamilitiikereitä vastaan Sri Lankan sisällissodan aikana ja hän johti tamilitiikerien viimeiset tukikohdat vallannutta operaatiota tammikuussa 2009. Sotilasuransa lisäksi Fonseka on vaikuttanut Sri Lankan politiikassa edustajana parlamentissa. Fonseka oli myös ehdokkaana presidentinvaaleissa vuonna 2010, jotka hän hävisi Mahinda Rajapaksalle. Vuonna 2011 Fonseka sai kolmen vuoden tuomion sisällissodan aikaisista sotarikoksista.


title: Sarath Fonseka

text: Sarath Fonseka syntyi 18. joulukuuta 1950 Ambalangodan rannikkokaupungissa Sri Lankan lounaisosassa.


title: Sarath Fonseka

text: Fonseka liittyi Sri Lankan armeijaan vuonna 1970 ja hänestä tuli vänrikki kesäkuussa 1971. Hän kävi koulutuksissa eri puolilla Etelä-Aasiaa sekä Yhdysvalloissa ja Britanniassa ja eteni uralla nopeasti. Hän keräsi mainetta johtaessaan joukkojaan Sri Lankan tamilitiikereitä vastaan.


title: Sarath Fonseka

text: Everstiksi ylennyt Fonseka johti vuonna 1993 operaatiota Jaffnassa tamilitiikerien piirittämäksi jääneiden hallituksen joukkojen pelastamiseksi. Satoja sotilaita pelastettiin, ja Fonsekan suosio kasvoi. Mukana operaatiota toteuttamassa oli myös myöhemmin Sri Lankan politiikassa vaikuttanut Gotabaya Rajapaksa. Fonseka ja Rajapaksa olivat alun perin poliittisia liittolaisia, mutta kaksikon välit tulehtuivat myöhemmin. Kenraaliksi kohonnut Fonseka toimi vuonna 1995 myös toisen sotilasoperaation toteuttamisessa, joka johti tamilitiikerien miehittämän Jaffnan valloitukseen. Vuonna 2000 hän kärsi puolestaan sotilasuransa merkittävimmän tappion tamilitiikerien vallatessa strategisesti tärkeän Jaffnan niemimaalle johtavan solan, joka oli yksi harvoista alueelle johtavista maareiteistä. Vuonna 2006 Fonseka oli lähes saada surmansa tamilitiikerien tekemässä itsemurhaiskussa. Toukokuussa 2009 Fonseka johti nyt maan korkeimpana sotilaskomentajana viimeistä sotilasoperaatiota tamilitiikereitä vastaan. Sri Lankan asevoimat valtasivat viimeiset tamilitiikerien asemat maan pohjois- ja itäosissa tamilitiikerien johtajan Velupillai Prabakharanin saadessa surmansa.


title: Sarath Fonseka

text: Fonseka alkoi ottaa osaa myös maansa politiikkaan. Hän ajoi singaleesien etuja ja tuli tunnetuksi suorapuheisuudestaan. Hän kritisoi presidentti Mahinda Rajapaksaa ja erosi asevoimien johdosta. Fonseka oli ehdolla tammikuussa 2010 järjestetyissä presidentinvaaleissa, jotka hän hävisi Rajapaksalle. Pian vaalien jälkeen Fonseka pidätettiin useiden syytteiden perusteella, joihin kuului muun muassa maanpetos. Sotilasoikeudenkäynnin aikana Fonseka otti edelleen osaa maan politiikkaan ja tuli valituksi maan parlamenttiin. Elokuussa 2010 sotilasoikeus tuomitsi hänet osallistumisesta politiikkaan aktiivipalveluksen aikana, ja seuraavassa kuussa hän sai tuomion myös asehankintoihin liittyvästä korruptiosta. Fonsekalta riistettiin sotilasarvo ja parlamenttipaikka. Marraskuussa 2011 hänet tuomittiin myös viimeisen tamilitiikerien vastaisen operaation aikaisista sotarikoksista kolmeksi vuodeksi vankilaan. Fonseka ja hänen kannattajansa ovat pitäneet syytteitä poliittisina, mutta ihmisoikeusjärjestöjen mukaan sekä Fonseka että presidentti Rajapaksa voidaan yhdistää esimerkiksi antautumaan pyrkineiden tamilitiikerien surmiin. Fonseka vapautui vankilasta toukokuussa 2012 istuttuaan tuomiostaan kaksi vuotta.


title: Sarath Fonseka

text: Fonseka tuki tammikuussa 2015 järjestetyissä presidentinvaaleissa voittanutta presidentti Maithripala Sirisenaa. Sirisenan voiton jälkeen Fonsekan sotilasarvo palautettiin ja hänelle asetetut poliittiset rajoitukset purettiin. Fonseka ylennettiin edelleen sotamarsalkaksi, joka on Sri Lankan armeijan korkein arvo. Vuodesta 2017 Fonseka on edustanut maan parlamentissa United National Party -puoluetta, ja hän on toiminut maan aluekehityksen ministerinä.


title: Oscypek

text: Oscypek on pääosin lampaanmaidosta valmistettava puolalainen juusto, jota valmistetaan Podhalen alueella. Oscypek on EU:n suojattu alkuperänimitys.


title: Oscypek

text: Oscypekin historia on liitetty valakeihin, jotka toivat lampaanpaimennukseen ja juustonvalmistukseen liittyneitä perinteitä Puolan Podhalen alueelle 1100- ja 1200-luvuilla. Oscypekin nimi juontuu paikallisen murteen sanasta "scypać", joka merkitsee eri lähteiden mukaan joko juustomuotista juontuvaa jakamista tai valmistusprosessiin samaan tapaan liittyvää puristamista ja vaivaamista. Juustoja saatettiin käyttää moneen tarkoitukseen, esimerkiksi maksuvälineenä paimenille tai lahjoina kirkolle tai kuninkaalle. Juuston suosio on hiljattain kasvanut perinteiseen ja paikalliseen ruokaan kohdistuneen kiinnostuksen kasvun myötä. Toisaalta juuston valmistusmäärät ovat vähentyneet valmistukseen liittyvän byrokratian takia. Valmistajat joutuvat esimerkiksi pitämään kirjaa juuston valmistukseen käytetyn lampaan ja lehmänmaidon määrästä. Juusto sai EU:n suojatun alkuperänimityksen vuonna 2008.


title: Oscypek

text: EU:n suojatun alkuperänimityksen perusteella oscypekin valmistuksessa käytettävän maidon tulee olla vähintään 60 % lampaanmaitoa. "Baca" on paikallinen ammattinimike lammaspaimenille ja juuston valmistajille. "Bacówki" on puolestaan nimitys pienille majoille, joissa juusto valmistetaan. Lampaat lypsetään kaksi kertaa päivässä, ja maitoa kuluu kuudesta seitsemään litraa yhtä juustokiloa kohden. Juustoa valmistetaan vain huhtikuun ja lokakuun välisenä aikana, jolloin lampaita voidaan ruokkia tuoreella ruoholla. Maito kuumennetaan ja siihen lisätään juoksute. Sekoittamalla syntyvä juustomassa asetellaan "oscypiorka"-nimellä tunnettuihin puisiin juustomuotteihin. Juustoja on kolmenkokoisia, pieniä, keskikokoisia ja suuria, joista vain jälkimmäiset on sisällytetty EU:n suojattuun alkuperäisnimitykseen.


title: Oscypek

text: Oscypek on syöty perinteisesti sellaisenaan, mutta sitä voi myös grillata tai paistaa. Juuston kanssa saatetaan tarjoilla esimerkiksi puolukkahilloa, salaattia tai pastaa. Juuston rakennetta on verrattu mozzarellaan, mutta sen maku on terävämpi, suolaisempi ja savuisempi.


title: Tapaaminen Turussa 1812

text: Tapaaminen Turussa 1812 on venäläisen Andrei Kovaltšukin pronssiveistos Turussa Aurajoen rannassa. Kyseessä on Venäjän konsulaatin ja Turun kaupungin yhteistyönä tilaama teos, jonka aloitteentekijänä olivat venäläiset. Veistos paljastettiin tapauksen 200-vuotisjuhlan kunniaksi järjestetyn seminaarin yhteydessä 2012.


title: Tapaaminen Turussa 1812

text: Teoksessa Venäjän keisari Aleksanteri I istuu tuolilla ja tarjoaa Ruotsin kruununprinssille Kaarle Juhanalle istumapaikkaa vieressään tuolilla, jolla jo on kruununprinssin päähine. Yleisö voi osallistua historialliseen hetkeen istuutumalla hetkeksi Kaarlen tuolille. Bernadotte-sukuinen Kaarle Juhana on pukeutunut vielä Napoleonin marsalkan univormuun, vaikkei enää tällöin Ranskan armeijassa palvellutkaan. Kruununprinssi oli alkuperäiseltä nimeltään Jean-Babtiste Jules Bernadotte, ja vuodesta 1818 eteenpäin hän oli Ruotsin kuningas nimellä Kaarle XIV Juhana.


title: Tapaaminen Turussa 1812

text: Tapaaminen sinetöi Suomen jo aiemmin sovitun siirtymisen Venäjän vallan alle ja muutti Itämeren alueen ja Euroopan suurvaltojen keskinäisiä suhteita perusteellisesti. Emeritusprofessori Matti Klinge totesi seminaarialustuksessaan, että tällä sopimuksella luotiin pohja uudelle Euroopalle ja Itämeren alueen rauhalle ja ystävyyden politiikalle.


title: Tapaaminen Turussa 1812

text: Veistos herätti patsas kiivasta keskustelua, paitsi tapaamiseen liittyvien mielleyhtymien, myös patsaan ulkonäön ja sijainnin suhteen.


title: Johann Walter

text: Johann Walter -nimisiä henkilöitä ovat olleet:


title: Virgen de Covadonga (1859)

text: Virgen de Covadonga oli Espanjan laivaston vuonna 1859 vesillelaskettu Covadonga-luokan kuunari.


title: Virgen de Covadonga (1859)

text: Alus tilattiin kuninkaallisella määräyksellä 10. kesäkuuta 1857 Arsenal de la Carracalta Cádizista, missä köli laskettiin 13. helmikuuta 1858. Alus laskettiin vesille 28. marraskuuta 1859 ja otettiin palvelukseen 8. lokakuuta 1858. Aluksen valmistuskustannukset olivat viisi miljoonaa realia.


title: Virgen de Covadonga (1859)

text: Palvelukseenotettaessa alus sijoitettiin Manilaan ja Hongkongiin. Aluksen tukikohtana oli Manila Filippiineillä. Tyynenmeren sodan alkaessa aluksen aseistuksena oli kaksi Armstrongin 70 naulan tykkiä. Syyskuussa 1879 aluksen aseistusta täydennettiin kolmella Armstrongin 40 naulan ja kaksi 9 naulan tykkiä. Vuonna 1880 aseistusta täydennettiin yhdellä Hotchkissin 37 millimetrin pikatykillä.


title: Virgen de Covadonga (1859)

text: Chile valtasi 27. marraskuuta 1865 aluksen Papudon taistelussa liittäen sen omaan laivastoonsa 4. joulukuuta. Chilen laivastossa se osallistui Abtaon tiasteluun.


title: Virgen de Covadonga (1859)

text: Alus osui miinaan 13. syyskuuta 1880 Chancayn edustalla. Alus upotessa sai surmansa 32. Tykkivene "Pilcomayo" pelasti 29 ja 48 joutui sotavankeuteen Peruun.


title: Kristiina Kalleinen

text:
Kristiina Kalleinen (s. 1959) on suomalainen historiantutkija. Kalleinen kirjoitti ylioppilaaksi 1979 Oulun Lyseon lukiosta. Hän on valtiotieteiden tohtori ja Helsingin yliopiston poliittisen historian dosentti. Hänen erikoisalaansa ovat elämäkerrat ja historia. Hän on erikoisesti keskittynyt Suomen suuriruhtinaskunnan ajan henkilö- ja hallinto historiaan ja myös suomalais-venäläisiin suhteisiin.
Kalleinen on ollut pitkään Helsingin yliopiston valtiotieteellisen tiedekunnan poliittisen historian laitoksen/oppiaineen opettaja ja tutkija. Hän oli pari vuotta tutkijana Suomen sotasurmat 1914–1922 -projektissa niin sanottujen venäläissurmien tutkijana.


title: Kristiina Kalleinen

text: Kalleinen on kirjoittanut Kalevalaseuran 100-vuotishistorian "Kansallisen tieteen ja taiteen puolesta" (2011). Hän on kirjoittanut tilaustöinä vuonna 2008 sata vuotta täyttäneen helsinkiläisen A. Niemisen maalausliikkeen historiikin sekä Helsingin Maalariammattikoulun 80-vuotishistoriikin 2010. Hän toimii Loviisassa paikallispolitiikassa.


title: Kristiina Kalleinen

text: Kalleinen on ollut Suomi-Venäjä-Seuran historian osaston puheenjohtaja vuodesta 2006. Hän oli asiantuntijajäsen eduskunnan kansliatoimikunnan alaisessa työryhmässä, joka valmisteli vuosina 2013–2014 vietettävää juhlavuotta ”150 vuotta säännöllistä valtiopäivätyötä”. Vuosina 2006–2009 hän oli asiantuntijajäsen valtioneuvoston kanslian alaisessa Merkkivuosi 2009 -toimikunnassa, joka suunnitteli tapahtumia Porvoon valtiopäivien 1809 -juhlavuoden kunniaksi. Kalleinen on sekä 1800-luvun tutkijaverkoston että Keisariaika-tutkijaverkoston perustajajäsen sekä yksi jälkimmäisen verkoston koordinaattoreista.


title: Kristiina Kalleinen

text: Urho Kekkosen 70-vuotisjuhlasäätiö myönsi Kalleiselle vuoden 2018 tunnustuspalkintonsa teoksesta "Suuriruhtinaskunnan etuvartiossa. Ministerivaltiosihteeri R. H. Rehbinder Suomen etujen puolustajana Pietarissa 1811-1841".


title: Churruca (1929)

text: Churruca (runkonumero CH) oli Espanjan laivaston vuonna 1929 vesillelaskettu Churruca-luokan hävittäjä, joka osallistui Espanjan sisällissotaan hallituksen joukoissa tasavaltalaisten laivastossa. Alus oli nimetty Motricon pormestarin ja kommodori Cosme Damián Churruca y Elorzan mukaan.


title: Churruca (1929)

text: Alus tilattiin Sociedad Española de Construcción Navalilta Cartagenasta. Alus laskettiin vesille kesäkuussa 1929 ja otettiin palvelukseen 1932.


title: Churruca (1929)

text: Espanjan sisällissodan alkaessa alus osallistui Gibraltarin salmen sulkuun tasavaltalaisten yrittäessä estää kansallismielisten joukkojen siirrot Pohjois-Afrikasta Iberian niemimaalle. Alus vaihtoi kuitenkin puolta Ceutassa ja se kuljetti 19. heinäkuuta joukkoja Cádiziin. Miehistö valtasi aluksen takaisin vangiten kapinoivat upseerit ja palaten tasavaltalaisten laivastoon.


title: Churruca (1929)

text: Alus taisteli 12. heinäkuuta 1937 "Lepanton", "Almirante Mirandan", "Almirante Valdésin", "Gravinan" ja "Sánchez Barcáizteguin" tukemana kansallismielisten laivaston risteilijää "Balearesia" vastaan suojatessaan tankkeri "Campilloa".


title: Churruca (1929)

text: "Churrucaan" osui 12. elokuuta 1937 Italian laivaston sukellusveneen "Rubinon" laukaisema torpedo. Pahoin vaurioitunut alus kuitenkin kykeni matkaamaan Cartagenaan. Sisällissodan päättyessä alus antautui Cartagenassa.


title: Churruca (1929)

text: Alus poistettiin palveluksesta 11. joulukuuta 1957 ja se laitettiin myyntiin 29. joulukuuta 1964. Aluksen tavoitehintaa 5 600,00 pesetaa ei kuitenkaan huutokaupalla saavutettu.


title: Oona Airola

text: Oona Airola (s. 13. heinäkuuta 1988 Kokkola) on suomalainen näyttelijä ja laulaja. Hän voitti roolistaan "Hymyilevä mies" -elokuvassa Parhaan naissivuosan Jussi-palkinnon vuonna 2017.


title: Oona Airola

text: Airola on toiminut laulajana Ykspihlajan Kino -orkesterissa sekä laulajana ja lauluntekijänä Lada Nuevossa, jonka perustajajäsen hän myös on. Säveltäjä Kaj Chydeniuksen kanssa hän on julkaissut albumin ”Ole rohkea sydän”.


title: Oona Airola

text: Airola valmistui vuonna 2015 Teatterikorkeakoulusta teatteritaiteen maisteriksi. Hän opiskeli pop/jazz-laulua sekä kansanmusiikkia Keski-Pohjanmaan konservatoriossa ennen opintoja Teatterikorkeakoulussa.


title: Oona Airola

text: Airola näyttelee naispääosaa Markku Pölösen romanttisessa draamaelokuvassa "Oma maa", joka sai ensi-iltansa 26. lokakuuta 2018.


title: Malwa

text: Malwa on tasankoalue Pohjois-Intian keskiosassa, Madhya Pradeshin ja Rajasthanin osavaltioiden alueella. Alue on vulkaanista ylänköä, ja se sijaitsee 500–600 metrin korkeudella. Alueen kasvillisuus on savannikasvustoa, ja alueella virtaa useita pieniä jokia. Alue on enimmäkseen maatalousvaltaista ympäristöä. Suurimmat kaupungit alueella ovat Indore ja Bhopal.


title: Eino Heiskanen

text: Eino Heiskanen (s. 7. huhtikuuta 1987) on suomalainen näyttelijä.


title: Eino Heiskanen

text: Eino Heiskanen syntyi näyttelijäpariskunta Sara Paavolaisen ja Kari Heiskasen perheeseen. Heiskanen aloitti näyttelijänopintonsa Teatterikorkeakoulussa 2011. Opiskeluvuosinaan hänellä oli roolitehtäviä muun muassa Suomen Kansallisteatterissa ja Ryhmäteatterissa. Heiskanen valmistui teatteritaiteen maisteriksi 2016 ja hänet kiinnitettiin Kuopion kaupunginteatteriin 2017.


title: Eino Heiskanen

text: Heiskasen näyttämötaiteellisiin tehtäviin lukeutuu muun muassa Aapon rooli Aleksis Kiven klassikossa "Seitsemän veljestä" ja Rockyn rooli näytelmässä "Rocky Horror Show". Kuopion kaupunginteatterissa hänen tuloroolinsa oli Kaitsu näytelmässä "Suomen hevonen".


title: Eino Heiskanen

text: Heiskasen ensimmäinen elokuvarooli oli nimiosa Raimo Långin lyhytelokuvassa "Joonas" vuonna 1997. Kolme vuotta myöhemmin hän näytteli pääroolin J-P Valkeapään palkitussa lyhytelokuvassa "Silmät kiinni ilman käsiä". Vuonna 2017 Heiskanen näytteli Riitaojan roolin Aku Louhimiehen suurmenestyksessä "Tuntematon sotilas". Samana vuonna hänellä oli sivuosa Inari Niemen draamakomediassa "Joulumaa".


title: Melody Boys

text: Melody Boys eli Yrjön orkesteri oli suomalainen jazz-orkesteri 1920- ja 1930-luvuilla. Kreikkalaistaustaisten Gunaropuloksen veljesten yhtye aloitti kabareeorkesterina ja modernisoitui jazzorkesteriksi. Helsinkiläinen orkesteri esiintyi Risto Orkon ohjaamassa komediassa "Minä ja ministeri" ja oli orkesterina elokuvien "Laveata tietä" ja "Sininen varjo" musiikissa. Yhtye levytti jazzsovituksia monista vanhoista suomalaisista kappaleista.


title: Melody Boys

text: Sen kantava jäsen oli Yrjö Gunaropulos (1904-1968), joka käytti myös nimiä Yrjö Jora ja Yrjö Tarvos. Nimellä Yrjö Gunaropuloksen yhtye Gunaropulos ja Yrjö Verho julkaisivat vuonna 1952 levyn, jolla on kappaleet Ainoa ystävä ja Päiväperho.


title: Life Cycle

text: Life Cycle on Alice Baillaudin installaatio Turussa Kaskenlinnan sairaalan edustalla. Teos on tilattu taiteilijalta Turun kaupungin ja Art dans la Cité -järjestön yhteistyönä. Paljastamisvuosi oli 2013.


title: Life Cycle

text: Life Cycle kuvaa ihmistä elämänsä eri vaiheissa. Hahmot ovat siluettimaisia. Siluetin toinen puoli on valmistettu peiliteräksestä ja toinen säänkestävästä corten-teräksestä. Hahmot valikoituivat Baillaudin keskusteltua potilaiden ja henkilökunnan kanssa. Installaation vanhempi pariskunta on Kaskenlinnan asiakkaita, kun taas sekä äiti lapsensa kanssa ja nuorimies ovat sosiaali- ja terveystoimen henkilökuntaa.


title: Life Cycle

text: Art dans la Cité -järjestön tarkoituksena on parantaa potilaiden sairaalakokemuksia taideteosten avulla.


title: The Great Society

text: The Great Society (tunnetaan myös nimellä The Great!! Society!!) oli 1960-luvun sanfranciscolainen rockyhtye, joka oli olemassa vuosina 1965–1966 ja joka yhdistettiin kasvavaan San Franciscon lahden ympäristön acid rock -skeneen. Grace Slickin alkuperäisenä yhtyeenä tunnettu Great Society koostui hänen lisäkseen Slickin silloisesta aviomiehestä Jerry Slickistä, joka oli yhtyeen rumpalina, kitaristista Darby Slickistä, laulajasta ja kitaristista David Minerista, bassokitaristista Bard DuPontista sekä huilunsoittajasta, bassokitaristista ja saksofonistista Peter van Gelderistä. Miner ja DuPont eivät pysyneet yhtyeessä sen lyhyen olemassaolon ajan.


title: Barbara van Beck

text: Barbara van Beck oli vuosina 1629–1669 elänyt nainen, jonka keho oli pitkien karvojen peitossa luultavasti hypertrikoosin tai Ambrasin oireyhtymän seurauksena. Van Beck oli kuuluisa aikanaan, ja hän ansaitsi rahaa esiintymällä.


title: Barbara van Beck

text: Van Beck syntyi Saksassa 16. helmikuuta 1629 nimellä Barbara Ursler. Hänellä oli useita sisaruksia, mutta hän oli ainut jolla sairaus esiintyi. Hänen vanhempansa olivat Anne ja Balthazar Ursler, jotka tienasivat rahaa esittelemällä tytärtään. Siitä huolimatta he pitivät myös huolen siitä, että van Beck sai koulutusta. Barbara van Beckiä onkin kuvailtu sairaudestaan huolimatta älykkääksi ja kultturelliksi John Evelynin pitämän päiväkirjan mukaan. Van Beck puhui myös useita eri kieliä ja hän oli itsevarma ja ylpeä huolimatta sen ajan ihmisten ennakkoluuloista.


title: Barbara van Beck

text: Barbara van Beck nai myöhemmin Johan Michael van Beckin, jonka sukunimeä alkoi käyttää. Johan Michael van Beckin kerrotaan naineen Barbara vain sen takia, että voisi tienata rahaa vaimonsa ulkonäöllä. Johan Michael van Beckistä tulikin vaimonsa manageri. Van Beck sai miehensä kanssa lapsen, joka ei perinyt hypertrikoosia äidiltänsä.


title: Barbara van Beck

text: Barbara van Beck nousi kuuluisuuteen Euroopassa, ja matkustikin ympäri maailmanosaa esiintymässä. Kun van Beck matkasi ensimmäistä kertaa Lontooseen, hän tapasi siellä John Evelynin, joka kuvaili van Beckiä päiväkirjoissaan. Barbara van Beckiä pyydettiin usein eri kaupunkeihin esiintymään. Hän matkasi taas Lontooseen vuonna 1668, ja sen jälkeen hänestä ei ole enää merkintöjä, joten van Beckin uskotaan kuolleen pian sen jälkeen.


title: Barbara van Beck

text: Barbara van Beckistä on tehty useita kaiverruksia ja piirroksia, sekä yksi öljyvärimuotokuva. Useissa kuvissa van Beckillä on soitin tykönään, ja hän olikin musikaalinen. Van Beckin asut kuvissa ovat muodikkaita ja ylhäisiä, joka oli 1600 luvulla outoa ihmisille joiden ulkonäössä oli jotain normalista poikkeavaa.


title: Oleksandr Karavajev

text: Oleksandr Oleksandrovytš Karavajev (, s. 2. kesäkuuta 1992 H’erson, Ukraina) on ukrainalainen jalkapalloilija. Hän edustaa Ukrainan jalkapalloliigassa pelaavaa Zorja Luhanskin ja on pelipaikaltaan oikea keskikenttäpelaaja.


title: Bidarin sulttaanikunta

text: Bidarin sulttaanikunta oli yksi viidestä Deccanin ylänköalueella sijainnesta Deccanin sulttaanikunnasta, jotka syntyivät Bahmanin sulttaanikunnan hajotessa. Bidaria hallitsi Barid-Shahi-dynastia, jonka jäsenet toimivat Bahmanin sulttaanikunnan lähettiläinä Bidarissa. Bahmanin heikennyttyä Bidaria hallinnut Barid-Shahi-dynastia alkoi toimia itsenäisesti vuonna 1492. Bidar oli pienin viidestä Deccanin sulttaanikunnasta ja vuonna 1619 Bijapurin sulttaanikunta valloitti sen.


title: Jovanović

text: Jovanović on sukunimi, joka on muun muassa seuraavilla henkilöillä:


title: National League (jääkiekko)

text: National League "(NL)" on Sveitsin korkein jääkiekon liigataso. Liiga koostuu kahdestatoista joukkueesta, joista kahdeksan parhaiten sijoittunutta jatkaa pudotuspeleihin. Loput neljä joukkuetta sen sijaan jatkavat pudotuspeleihin, joiden häviäjä kohtaa Swiss Leaguen voittajan taistelussa sarjapaikasta.


title: National League (jääkiekko)

text: Sarja tunnettiin vuoteen 2008 asti nimellä "Nationalliga A", mutta Suomessa sarja tunnetaan myös nimellä "Sveitsin liiga". Vuosina 2008–2017 sarja pelasi nimellä "National League A".


title: National League (jääkiekko)

text: Sarjan ottelukohtainen yleisökeskiarvo kauden 2014–2015 runkosarjapeleissä oli korkein Euroopan jääkiekkosarjoista: 6 762.


title: Sadiolan kultakaivos

text: Sadiolan kultakaivos sijaitsee Malissa Kayesin alueen Kayesin piirin Sadiolan kunnassa 77 kilometriä Kayesista etelään.


title: Sadiolan kultakaivos

text: Vuonna 1996 avatun kaivoksen omistavat eteläafrikkalainen AngloGold Ashanti (41 %), kanadalainen Iamgold (41 %) ja Malin valtio (18 %). Sen toiminnasta vastaa AngloGold Ashanti. Kaivosalueella on useita avolouhoksia sekä liuotus- ja sulatuslaitos, jonka kapasiteetti on 4,9 miljoonaa tonnia. Vuonna 2016 laitos käsitteli 2,0 miljoonaa tonnia malmia ja tuotti 1 984 kiloa kultaa. Liuotusprosessissa käytettiin 1 926 tonnia syanidia. Kaivosyhtiö työllisti 588 henkilöä.


title: Sadiolan kultakaivos

text: Sadiolan oksidimalmin odotetaan loppuvan vuonna 2018. Toiminnan jatkaminen edellyttää siirtymistä kovaan sulfidimalmiin, mikä pidentäisi kaivoksen ikää kymmenellä vuodella. Lähistöllä sijaitsee samojen yhtiöiden omistama Yatelan kultakaivos, jonka toiminta loppui vuonna 2016.


title: Cyan Kicks

text: Cyan Kicks on helsinkiläinen alternative rock -yhtye, joka on ollut toiminnassa vuodesta 2016. Yhtye yhdistelee musiikissaan raskasta rock-musiikkia, pop-melodioita sekä elektronisia soittimia.


title: Cyan Kicks

text: Yhtye teki levytyssopimuksen suomalaisen Ranka Kustannus -levymerkin kanssa kesäkuussa 2017 ja ensimmäinen single "Feathers" julkaistiin heinäkuussa 2017. Yhtyeen toinen single "Gasoline" julkaistiin tammikuussa 2018 ja se soi valtakunnallisella YleX-radiokanavalla.


title: Cyan Kicks

text: Yhtyettä on kuvailtu kansainvälisessä mediassa lupaavaksi vientituotteeksi. Yhtye on ilmoittanut innoittajikseen muun muassa yhdysvaltalaisen PVRISin, brittiläisen Bring Me the Horizonin sekä skotlantilaisen CHVRCHESin.


title: Cyan Kicks

text: Cyan Kicks valmistelee parhaillaan debyyttialbumiaan.


title: Putti Puuhkajasaarella

text: Putti Puuhkajasaarella on Marjatta Kurenniemen kirjoittama lastenromaani. Se julkaistiin vuonna 1989, ja sen on kuvittanut Maija Karma.


title: Putti Puuhkajasaarella

text: Kirjan päähenkilö on Onneli ja Anneli -kirjoista tuttu Putti Vaaksanheimo. Myös tässä kirjassa, kuten sarjan kahdessa edellisessä osassakin, yhtenä teemana on luonnonsuojelu. Kasvit eivät voi hyvin saastumisen takia, ja lisäksi koko Kissanmintun kaupunki on vaarassa tuhoutua energiayhtiön patohankkeen vuoksi.


title: Putti Puuhkajasaarella

text: Herra Vaaksanheimo järjestelee kotinsa kirjastossa isosetä Valdemar Vähätyisen arkistoja. Hän löytää Valdemarin kirjoittamia muistiinpanoja, joissa kerrotaan puuhkajista. Kirjoitus tuntuu kuitenkin jääneen kesken, eikä herra Vaaksanheimo oikein pääse perille, mitä nämä puuhkajat ovat. Herra Vaaksanheimo tulee vahingossa tönäisseeksi kirjastossa olevaa penkkiä, ja seinän ja penkin välistä lattialle putoaa huilu. Hän kokeilee huilua, joka soittaa merkillistä säveltä. Hetken kuluttua pihalle ilmestyy kuin tyhjästä puu, joka ei ole ollut siinä aiemmin. Herra Vaaksanheimo menee ulos tutkimaan puuta. Puulla onkin nokka, ja se tempaisee herra Vaaksanheimon mukaansa. Tämä puu tai ehkä lintu lentää herra Vaaksanheimo kyydissään tuntemattomaan ilmansuuntaan.


title: Putti Puuhkajasaarella

text: Herra Vaaksanheimon kyyditsijä on puuhkaja Puuhuu. Se laskeutuu lopulta vihreälle saarelle, jossa heitä vastassa on pieni, vihreäpartainen mies. Esittelyjen jälkeen käy ilmi, että pienet herrat ovat sukua toisilleen. Saaren asukas on herra Vaaksanheimon kauan kadoksissa ollut eno Vartti Vähätyinen. Herra Vaaksanheimon löytämä huilu on kuulunut isosetä Valdemarille, joka alun perin löysi kahdeksannessa valtameressä sijaitsevan Puuhkajasaaren. Puuhuu on puuhkajista ainoa, joka tuntee reitin ja se lentää pois saarelta vain kuullessaan huilun soivan.


title: Putti Puuhkajasaarella

text: Isosetä Valdemar oli keksijä ja taitava kemisti. Saarelta hän löysi uuden alkuaineen, jonka nimesi valdemariiniksi. Valdemariini auttaa kasveja kasvamaan ja poistaa saasteita ilmasta sekä vedestä. Vartti on parannellut Valdemarin keksintöä, josta olisi nyt apua saastuneen luonnon elvyttämiseksi. Aine olisi vain jollain konstilla saatava kuljetettua saarelta. Puuhuun jalkaan päätetään kiinnittää viesti, ja sitten on vain odotettava, että joku Ruusukujalla löytää herra Vaaksanheimon kirjastoon jättämän huilun ja soittaa sitä. Huilun löytää Vekotiitus, ja Puuhuu tulee noutamaan häntä. Salaa Vekotiituksen puuhia seurannut Putti hyppää myös mukaan.


title: Putti Puuhkajasaarella

text: Vekotiituksella on huilu mukanaan ja he keksivät suunnitelman, jonka avulla kuljettaa valdemariinia puuhkajien selässä kohti isojen maata. Vanhassa tehdasrakennuksessa alkaa valdemariiniliuoksen valmistus, mutta ongelmaksi muodostuu, kuinka aine saataisiin levitettyä luontoon. Putti keksii, että apua voitaisiin pyytää hänen ystäviltään pilvikansan joukossa. Lopulta pilvilaivat lastataan valdemariiniliuoksella ja maahan saadaan luontoa puhdistavaa ja parantavaa sadetta.


title: Putti Puuhkajasaarella

text: Vartti-eno alkaa kuitenkin kaivata takaisin rauhalliselle saarelleen. Vaaksanheimon perhe päättää myös, että heidän olisi parempi asua Puuhkajasaarella kuin isojen ihmisten joukossa. Puuhuu kuljettaa koko joukon saarelle. Kutsuhuilu jätetään Vekotiituksen haltuun, jotta hän voi tarvittaessa kutsua Puuhuun kyyditsemään Vartin luokseen. Huilu tuleekin ennen pitkää tarpeeseen, kun energiayhtiö ilmoittaa raivaavansa koko Kissanmintun kaupungin matalaksi patohankkeen tieltä. Sitä ennen Putti ja hänen pikkusiskonsa Mini ehtivät kokea jännittäviä seikkailuja Puuhkajasaarella sekä sen naapurisaarella, jossa elävät viimeiset dinosaurukset.


title: Veikko Lappalainen

text: Veikko Kalervo Lappalainen (s. 21. kesäkuuta 1932 Helsinki) on suomalainen geologi ja professori, joka toimi Geologian tutkimuskeskuksen ylijohtajana.


title: Veikko Lappalainen

text: Lappalainen avioitui erityisopettaja Liisa Kaarina Härkösen kanssa 1958. Hän tuli ylioppilaaksi 1952 ja valmistui filosofian kandidaatiksi 1959. Filosofian tohtoriksi hän väitteli 1968. Lappalainen toimi Geologian tutkimuskeskuksen assistenttina 1959–1961, rautatiehallinnon geologi-insinöörinä 1961–1967, KM Insinööritoimiston osastonjohtajana 1967–1974, Tampereen teknillisen korkeakoulun apulaisprofessorina 1974–1980 ja Turun yliopiston maaperägeologian professorina 1980–1990. Hän oli myös Finnblanco-yhtiön toimitusjohtaja 1974–1975. Geologian tutkimuskeskuksen tutkimusjohtaja hän oli 1990–1991 ja ylijohtaja ja professori vuodesta 1991. Lappalainen jäi tästä tehtävästä eläkkeelle vuonna 1997, jolloin hänen seuraajakseen nimitettiin professori Raimo Matikainen.


title: Yatelan kultakaivos

text: Yatelan kultakaivos sijaitsee Malissa Kayesin alueen Kayesin piirin Sadiolan kunnassa 50 kilometriä Kayesista etelään. Se suljettiin vuonna 2016.


title: Yatelan kultakaivos

text: Yatelan avolouhos avattiin vuonna 2001. Sen omistivat eteläafrikkalainen AngloGold Ashanti (40 %), kanadalainen Iamgold (40 %) ja Malin valtio (20 %). Kaivostoiminnasta vastasi AngloGold Ashanti. Yatelan malmivarat arvioitiin tuotannon alkaessa 1,34 miljoonaksi tonniksi ja kultapitoisuus 3,7 grammaksi tonnissa. Ensimmäisten kuuden vuoden aikana sen oli määrä tuottaa 39 689 kiloa kultaa.


title: Yatelan kultakaivos

text: Kaivos oli alun perin tarkoitus sulkea vuonna 2010, mutta malmin louhintaa jatkettiin vuoteen 2013 saakka. Läjitetyn malmin käsittely lopetettiin vuonna 2014. Yatelan kulta sulatettiin lähellä sijaitsevassa Sadiolan kaivoksessa.


title: Tabakoton kultakaivos

text: Tabakoton kultakaivos sijaitsee Malissa Kayesin alueen Kéniéban piirin Sitakillyn kunnassa.


title: Tabakoton kultakaivos

text: Kaivos avattiin vuonna 2006, suljettiin seuraavana vuonna, mutta avattiin uudelleen vuonna 2013. Sen omistavat Caymansaarille rekisteröity Endeavour Mining (80 %) ja Malin valtio (20 %). Kaivos koostuu useista avolouhoksista ja tunneleista. Sen mineraalivarat arvioitiin vuonna 2013 6,9 miljoonaksi tonniksi ja kultapitoisuus 3,6 grammaksi tonnilta. Malmin rikastus perustuu painovoimaan ja syanidiliuotukseen. Vuonna 2016 Tabakotossa käsiteltiin 1,6 miljoonaa tonnia malmia ja tuotettiin 4 616 kiloa kultaa. Kaivoksen jäljellä olevaksi käyttöiäksi arvioidaan vain reilut neljä vuotta, minkä takia yhtiö harjoittaa alueella aktiivista malminetsintää.


title: Vilkkuperät

text: Vilkkuperät (Onychorhynchidae) on varpuslintuihin kuuluva heimo. Heimon lajien taksonomia on osin epäselvä ja lajit on aikaisemmin luokiteltu kuuluvaksi tyranneihin. Vilkkuperät ovat läheistä sukua tityroille ja muodostavat mahdollisesti yhdessä monofyleettisen heimon. BirdLife Suomen käyttämässä luokituksessa vilkkuperien heimoon kuuluu 3 sukua ja 5 lajia.


title: Berkeley sockets

text: Berkeley sockets (BSD sockets) on Berkeley Software Distributionissa (BSD) esitelty ohjelmointirajapinta (API) prosessien väliseen kommunikointiin niin sanotuilla "pistokkeilla". BSD rajapinnasta on tullut "de facto" standardi lähes sellaisenaan, jota kutsutaan myös POSIX-standardissa nimellä POSIX sockets.


title: Berkeley sockets

text: Rajapinta julkaistiin ensimmäisenä 4.2BSD:ssä vuonna 1983.


title: Berkeley sockets

text: Windowsin Winsock-rajapinta on toinen vastaavankaltainen. Winsock-rajapinnassa on POSIX-määrittelyn mukaiset toiminnot. Macintosh-alustalla rajapinnan funktioiden nimeäminen on poikennut yleisesti käytetystä. iOS-alustalla rajapinta on merkittävästi erilainen. Muita erilaisia rajapintoja on X/Open Transport Interface (XTI).


title: Berkeley sockets

text: Useimmat alustat nykyisin toteuttavat POSIX-määrittelyn mukaisen version verkko-ohjelmointiin.


title: Berkeley sockets

text: Pistoke () on rajapinnassa käytettävä tiedostokahva (), jonka kautta tietoa vastaanotetaan ja lähetetään.


title: Berkeley sockets

text: Rajapintaa voidaan käyttää useiden protokollien kanssa kuten:


title: Berkeley sockets

text: Rajapintaa voidaan käyttää useiden tyyppien ("kommunikointityylien") kanssa, joista tavallisimmat ovat SOCK_STREAM ja SOCK_DGRAM. Muita ovat SOCK_RAW, SOCK_RDM ja SOCK_SEQPACKET. Rajapintaa voidaan käyttää sekä yhteydellisille että yhteydettömille tavoille.


title: Berkeley sockets

text: Keskeiset järjestelmäkutsut rajapinnassa ovat:


title: Berkeley sockets

text: Tiedonsiirto toimii kuten tiedostojen kanssa: rajapinnan avulla luetaan ja kirjoitetaan tietoa käyttäen järjestelmäkutsupareja:


title: Berkeley sockets

text: Rajapinta antaa onnistumisen merkin kun tieto on hyväksytty siirrettäväksi. Rajapinnan toiminta voidaan asettaa ei-pysäyttäväksi (), jolloin funktiokutsut eivät jää odottamaan.


title: Berkeley sockets

text: Rajapinnan ja kommunikoinnin toimintaa voidaan muuttaa muun muassa codice_12 ja codice_13 järjestelmäkutsujen avulla.


title: Dan Iordăchescu

text: Dan Iordăchescu (2. kesäkuuta 1930 – 30. elokuuta 2015) oli romanialainen baritoni. Hän loi puoli vuosisataa kestäneen uran, jonka aikana hän esiintyi muun muassa La Scalassa ja Wienin valtionoopperassa. Kaikkiaan hän lauloi 61:ssä eri maassa muiden muassa Placido Domingon, Montserrat Caballén ja Luciano Pavarottin kanssa.


title: Dan Iordăchescu

text: Debyyttinsä Iordăchescu teki Bukarestissa vuonna 1949; viimeisen kerran hän esiintyi vuonna 2005. Hän kuoli 85-vuotiaana kaksi vuotta sairastettuaan. Häntä jäivät kaipaamaan vaimo ja kaksi tytärtä, joista niin ikään tuli oopperalaulajia.


title: Juha Hulmi

text: Juha Hulmi on suomalainen liikuntatieteilijä, tietokirjailija ja bloginpitäjä. Lihastohtori-blogissaan hän käsittelee treenaamista tutkimustiedon pohjalta. Koulutukseltaan hän on liikuntatieteiden tohtori.


title: Juha Hulmi

text: Hulmi valmistui maisteriksi Jyväskylän yliopistosta vuonna 2004 ja tohtoriksi vuonna 2009. Hänen väitöskirjansa käsitteli lihasten kasvattamista ja hän on alan ainoita akateemisia asiantuntijoita Suomessa.


title: Juha Hulmi

text: Akatemiatutkija Hulmi on liikuntatieteiden tohtori Jyväskylän yliopiston liikuntatieteellisessä tiedekunnassa ja liikuntafysiologian dosentti Helsingin yliopiston lääketieteellisessä tiedekunnassa. Hän tutkii Suomen Akatemian ja Syöpäsäätiön myöntämällä rahoituksella sitä, miten lihakset suojaavat vakavista sairauksista kuten syövästä toipumisessa. Hulmi on mukana myös voimaharjoittelun ja fitness-urheilijoiden laihduttamisen fysiologiaa selvittävissä tutkimusprojekteissa.


title: Juha Hulmi

text: Hulmi avasi Lihastohtori-bloginsa keväällä 2012. Hänen ensimmäisiä kirjoituksiaan oli opas "täydelliseen takamukseen". Blogilla on ollut parhaimmillaan noin satatuhatta kävijää kuukaudessa ja yksittäisiä blogikirjoituksia luetaan kymmeniätuhansia kertoja.